text:
Resumiendo e ultimo siman y comentario
Den siman 11 – Dakota y RCA a keda cabes-cabes den e careda pa number un riba tabla di posicion, e “amarillonan” ta lider pa un chiripa di doel-saldo. Riverplate ta sigui sorprende pero ya nan mester wordo tuma na serio den e bataya pa top cuater, e otro ekiponan ta avisa di esey. United a bira e skina y awor a sali foi bom di e campeonato.
Comentario di siman
Mi ta bai hasi un comentario basa riba lo siguiente; algun partido tabata competititvo pero otronan tabata hopi desbalansa cu scorenan hopi abulta, no apto pa mirones, pero, e no ta nada nobo. Ta hopi golnan mes ta wordo anota e campeonato aki, claro cu gol riba su mes no ta malo, pero resultadonan cu hopi gol di diferencia ta inactractivo, ademas di dominio den posesion di bala man’e 80-20%, tabatin hasta score di 11-0, un poco humiliante, y asina tabatin hopi otronan tambe anteriormente den e campeonato aki.
Ta algo cu por mehora? Kizas un liga di ocho ekipo so? Tin otro sugerencia? E diferencia grandi aki entre e ekiponan por afecta e ‘atractividad’ di e campeonato, e “brand”.
‘Paridad’ t’un meta di tur liga na mundo, tin hende ta bisa cu esey ta un “utopia”, ta parti di e sport toch? Pero p’e mirones ta importante, bo kier pa e weganan ta competitivo of “ten minste” decente.
Mi ta bai duna un ehempel. Nos tur ta gusta ‘La Liga’ di Spanje hopi mes, vooral den e ultimo decadanan cu astronan man’e Ronaldinho, Leonel Messi y Cristiano Ronalo etc. E generacion anterior tambe semper a gusta La Liga, for di anjanan 70 caba, pero e focus semper tabata riba Real Madrid y Barcelona so! tin biaha Atletico de Madrid por cai den mencion, e otro ekiponan no necesariamente. Ademas di e “clasico” no tabatin otro rivalidad pa hasi e liga esun mas atractivo ‘p’afor’ di Spanje.
E liga mas exitoso financieramente entre e grandinan te ainda ta e ‘Premier League’ ingles, esun mas cotiza tambe riba mercado y bisto rond mundo, pakiko? P’aso nan tin mas paridad, kizas ‘marketing’ tambe tin algo di haber, pero p’esey bo mester tin un liga (un producto) competitivo y atractivo. Riba cualkier dia un ekipo den bom di tabla ingles, ban bisa Burnley, por gana esun riba top di tabla.
E campeonato di e Premier League ingles a wordo gana pa cinco (5) diferente ekipo den e ultimo 10 anjanan mientras cu La Liga ta tres (3) den mesun epoca, pero nuebe di diez ta parti entre Real y Barca, nan semper a domina. Den e ‘Bundesliga’ aleman tambe nan tin un problema, ya cu Bayern Munich a gana den 9 di 10 ultimo anjanan, na Italia tambe, Juventus ganando 9 den 10 anja den ‘Serie A’.
Pero no ta solamente e paridad den cantidad di titulonan ta conta (dinastianan man’e Real Madrid of Liverpool por existi den deporte, ta algo acceptabel), ta mas bien e ‘paridad durante e weganan mes’, anotacion sera vs abulta den e weganan. Partidonan competitivo te cu minuut 90, y tambe e diferencia di punta riba tabla etc. por mantene un campeonato interesante pa mas largo y asina mantene interes di e publico.
Algun anja pasa La Liga a realisa y a cuminsa traha riba e problema ey ya cu nan no tabata bende nan liga mesun cos c’e liga ingles riba mercado mundial, Premier League a genera £5.3 Biyon vs £3.7 di La Liga, cu ta den di dos lugar, segun insideworldfootball.com, den e cyclo 2019-2022, pero esey tabat’e caso tambe den e cyclo 2016-2019, y prome c’esey tambe, apesar cu La Liga tin e dos ekiponan mas popular di mundo y nombernan hopi grandi.
Tabatin fundamentalmente un “gap” financiero grandi tambe entre e clubnan. Awendia ‘La liga’ ta den e mehoramento ey, ekiponan man’e Real Betis, Villareal y tambe Rayo Vallecano ta mas competitivo awor, un ekipo chikito man’e Cadiz por hasta gana di Barcelona y Real Madrid. Cu e cambionan aki, posiblemente awor nan por bende ‘e otro weganan’ tambe riba mercado global y no solamente “el clasico” so!
Biniendo bek n’Aruba. Niun hende kier wak desparidad asina grandi, nan no kier wak humiliacion.
Cuanto hungadornan hoben cu ta milita den un ekipo cu no ta competitivo por soporta y keda cu nan motivacion halto? Nan no por competi toch, nan lo desinfla y bai busca otro ekipo, causando un circulo vicioso, kizas hasta perde smaak den e deporte, esakinan ta causa cu ekiponan ta yega tin biaha sin suficiente hungador riba banki etc. kiko por wordo hasi? Algo pa discuti.
Sigientemente un recap di loke a pasa den siman 11 y antesala di e weganan benidero den siman 12.
Caravel vs Riverplate
E dos ekiponan, revelacion e campeonato aki, ta enfrenta otro pa di dos biaha den campeonato, den e prome rond e ekipo di Angochi a gana cu score di 3-2. River tabata den di shete lugar ainda prome cu e rond aki a cuminsa y Caravel ta keto bai den di cuater lugar.
E partido bastante igual, Caravel c’un “edge” chikito, pero, te na minuut 22, ora cu Carlos B Quandt ta anota pa hasi e wega 1-0 pa River, despues di un p’ase for di den profundidat di Siljean Vrolijk, portero di Caravel cu ta sali pa defende su area despues di e pase largo cu ta cai net na rand di su area penal pero e ta faya na rechasa e bala y Quandt ta probecha y anota e gol pa River.
E golnan ta sigui pa River, Caravel a man’e cai plat despues di e gol, pakiko? y na minuut 23 despues di un minimo di diez toke di bala consecutivo, den un bunita combinacion final di ‘un-dos’ entre Julnes Plet y Johndrick Kelly, e ultimo aki ta deposita e bala den net (su di cuater gol den dos wega), Caravel 0 – Riverplate 2.
Wladimir Ramirez di Caravel cu su gol ta corta bentaha na minuut 37, Caravel 1 – Riverplate 2.
Despues di halftime River a sigui hunga rib’un ritmo halto, Bernard Wolters, e hoben volante ta e motor tras di esey. Caravel no por a hunga nan wega di presion di zona y defendiendo bon man’e semper, e intensidad y velocidad di River a destabilisa esey. E siguiente gol tabata di e oncena di Playa p’abou mes, un gol di Rivaldo Pierre na minuut 47 pa hasi e wega 3-1 pa Riverplate.
Victoria y tres punta pa River na final di wega. Awor e oncena di Madiki tin 16 punta (doelsaldo di +10) pa e di cinco lugar, djies 2 punta so for di Caravel pa e di cuarto lugar ta cotiza ey.
‘King of the Match’ ta comparti entre Siljean Vrolijk pa su gran wega di forsa y energia, y e talento hoben Whilmerd Croes, e portero di Riverplate.
Den siman 12, Riverplate lo enfrenta Britannia riba 5 di Maart, Diasabra anochi. Caravel lo bai contra RCA e Diasabra atardi ey mes.
Bubali vs RCA
Prome c’e wega aki RCA tabatin mesun cantidad di punta cu Dakota, pero cu un doelsaldo menos cu e Dakoteronan, p’e di dos lugar riba tabla. Bubali ta den peliger pa degrada automaticamente si nan keda den e ultimo lugar.
E partido a cuminsa di biaha cu dominio di RCA, e norteronan no por a haya mucho di e bala y sin bala ta masha poco mes por hasi, ora cu nan haya e bala mes nan no tabata pasa over di e “midden lijn”.
E prome gol a cai na minuut 23 pa medio di Jhon Silva, e goleador di RCA cu tabata ausente den e ultimo luna debi na lesion y awor alfin ta cuminsa un partido atrobe, asistencia di Juan Villaraga, Bubali 0 – RCA 1.
E di dos gol di RCA pa aumenta bentaha a yega na minuut 42 un biaha mas pa medio di Jhon Silva foi un p’ase di Jean-Pierre Fingal den su wega di regreso den Division Honor.
Asina mes cu tanto dominio di e tricolornan halftime a yega cu e resultado 2-0 so pa RCA.
Den e di dos tempo e mesun cos cu den prome half, RCA riba e bala den tereno di Bubali, e orguyonan cu poco posesion y cu hopi dificultad pa pasa bai den teritorio contrario.
E golnan di RCA a cuminsa cai un trei otro, un diluvio di golnan for di minuut 52, e di tres gol sigui di Jhon Silva pa su hattrick te n’e momento ey. Despues a toca turno na Albert “Killer” Francis cu a drenta den e di dos tempo, Bubali 0 – RCA 4.
Evander Nedd, e hoben delantero, ta sigui e parada di gol na minuut 64 y 68 pa hasi e wega 6-0. Na minuut 72 Jhon Silva ta anota atrobe contra su ex ekipo pa su ‘poker’ den e wega aki, awor sumando 14 gol den campeonato pa bira e lider atrobe riba tabla di goleadornan. E gol di Jhon a hasi e wega 7-0.
Jeamir Howell-Brokken ta anota na minuut 73 pa hasi e wega 8-0, y Evander Nedd ta bolbe score na minuut 76 pa su ‘hattrick’ den e partido, gran olfato pa gol di e hoben aki. Bubali 0 – RCA 9.
Marc Jacobs cu no por keda sin anota, ta hasi e wega 10-0 na minuut 80 y finalmente ta Jeamir Howell-Brokken ta haya su ‘brace’, su di dos gol den e wega pa hasi e score 11-0 p’e tricolornan y e resultado final tambe.
RCA asina ta acumula 27 punta den 11 partido y ainda ‘invicto’ pero asina mes ta keda den di dos lugar despues di Dakota door di un doelsaldo di +31 vs +34 di Dakota.
‘King of the Match’ ta Jhon Silva pa su ‘poker’. Siguientemente RCA ta hunga contra Caravel dia 5 di Maart, Diasabra atardi y Bubali lo bai contra La Fama Diadomingo anochi 6 di Maart.
Nacional vs Dakota
E encuentro aki semper ta promete hopi, dos ekipo frequentemente den e top tres di Aruba den e ultimo anjanan conhuntamente cu RCA, un rivalidad hopi competitivo sin duda.
E campeonato aki, Nacional a cai un tiki, nan no ta actualmente den top cuater,pero, batayando pa drenta den e careda pa playoff, tur resultado ta crucial pa nan. Dakota ta solido riba caminda p’e siguiente rond (playoffs), hunto cu RCA nan ta alehando mas for di e resto di ekiponan riba tabla.
P’e prome 15 minuutnan ainda tabata parce cu e wega aki lo bai ta hopi preta mes te final. Dakota cu posesion y control di e wega, Nacional solido hasta cu yegadanan tambe.
Cosnan a cambia drastico si, ora cu Dakota a anota e prome gol na minuut 18 pa medio di e volante Daniel Briceño, cu tabatin un bon partido, Nacional 0 – Dakota 1.
Ni cinco minuut despues, ta Ricky Hodge, cu ta riba un “hot-streak”, ta anota atrobe, su di tres gol den dos wega, un asistencia di Fernando de Sousa, c’un bon “opbouw” pa hasi un bunita p’ase pa Hodge den area penal. Nacional 2 – Dakota 0.
E amarillonan ta continua cu nan wega di posesion y bon yegadanan, Nacional awor un poco slap, nan a man’e a keda sin idea. Haltime a bai aden cu Dakota den bentaha di 2-0.
Den di dos tempo, na cuminsamento, Nacional a start cu mas energia y spirit, nan tabatin yegada atrobe. Dakota a defende hopi bon y a kibra tur e atakenan peligroso di e dragon nan.
Pero, tur e esfuerso nan ey di Nacional a haya un banjo di awa frieuw na minuut 57 atrobe ora cu Kendrick Paulina ta intercepta un bala di Nacional na mitar cancha y ta hasi un pase skerpi den area penal pa Ricky Hodge deposita e bala den gol, su di cuarto gol den dos wega, Hodge su di 9 gol di e campeonato pa empata pa number cuater riba e lista di goleadornan. Nacional 0 – Dakota 3.
Fernando de Sousa cu tabata di regreso, un hopi bon partido, na minuut 84 a hasi un “one-two” cu Renier Paraez (de Sousa mes a inicia esaki den e half di Dakota), e ta haya e bala bek, penetra den area penal y anota su gol pa hasi e wega Nacional 0 – Dakota 4, esey tabata de Sousa su di 6 gol di e campeonato.
Dakota a gana y bon gana, nos a spera mas di Nacional toch. Dakota ta lider di campeonato keto bai cu 27 punta y mihor doelsaldo cu RCA. Nacional ta keda cu 14 punta den di shete lugar, pero, solamente 4 punta for di e cuarto lugar, ta hopi cos por pasa ainda.
“King of the Match” ta un biaha mas Ricky Hodge, ta dificil pa no scohe e hungado aki, el a hunga mesun bon cu den e partido previo, cu hopi gusto, energia, cu un ‘gara’ enorme.
Dakota ta hunga contra United Diadomingo atardi 6 di Maart y Nacional lo midi forsa cu Estrella Diabierna anochi 4 di Maart.
Britannia vs Estrella
Britannia ta den di tres lugar riba tabla y Estrella tin mester di puntanan y urgentemente, p’asina sali for di e ultimo lugarnan riba e tabla.
E partido bastante pareu, den cuminsamento, e prome 10 minuutnan, pero ya, pa ora cu David Castro di Britannia a horta un bala foi e defensor di Estrella na rand di area penal y hasi un p’ase perfecto pa Pieter Susebeek anota e gol di bai ariba asina trempan, Estrella a sak masha liher mes. Britannia 1 – Estrella 0.
Pa hasi cos mas complica pa Estrella ata Jean “Zaga” Ullyse ta haya carchi cora na minuut 17 caba ora cu el a foul David Castro net na rand di area penal, un momento cu Zaga sigur lo kier trek bek.
Estrella cu 10 homber so, a a hay’e hopi dificil mes pa nan logra un bon resultado y logra puntanan necesario.
David Castro mes ta anota e di dos gol di Britannia na minuut 44, Britannia 2 – Estrella 0.
Despues di halftime ta mesun disco a sigui lora, un partido un poco anti-climatico, Britannia a cuminsa haya hopi mas gol. E lateral William Pardo cu gol na minuut 59 p’e di tres gol di e pumanan.
Na minuut 70 y 73 ta Pieter Susebeek atrobe ta anota p’e 5-0, pa su “hattrick” den e partido.
Despues ta turno di Luis “Coco” Estrada, anotando p’e 6-0, Coco su di 8 gol pa empata p’e puesto seis riba tabla di goleadornan.
Estrella ta haya e gol di honor casi na final di e wega na minuut 87 pa medio di Egbert Tromp. Britannia 6 – Estrella 1, esey tambe tabata e resultado final.
“King of the Match” ta comparti entre Pieter Susebeek pa su hattrick y David Castro cu un gran wega p’e pumanan.
Britannia a keda firme cu 23 punta den di tres lugar riba tabla y Estrella den di ocho lugar cu 8 punta. Siguientemente Britannia ta hunga contra Riverplate Diasabra anochi 5 di Maart y Caravel lo midi forsa cu RCA Diasabra atardi tambe 5 di Maart.
United vs La Fama
La Fama ta conoci den e ultimo anjanan pa ta un ekipo bon para riba cancha, c’un futbol economico cu bon defensa y ta probecha tur loke nan haya, un formula hopi efectivo ya cu e ‘speransa berde’ di Savaneta a bai tres final den e ultimo ‘anja calendario’ logrando dos subcampeonato den Copa Betico y un den e torneo AVB 2021.
United a “struggle” den e prome rond di campeonato aki pero a mehora hopi mes na final di prome rond y a cuminsa e di dos rond cu un empate cu RCA. esaki no ta e United cu tabata perde cu score abulta man’e tabata e caso un dos anja pasa ainda. Un ekipo compacto cu por defende dilanti un golero solido.
Un partido igual-igual pa gran parti di tempo, aspero, duro, pero competitivo, mi no a spera otro.
Trempan caba ta La Fama ta habri marcador na minuut 11 pa medio di Ransey Trimon cu a regresa den ‘onda di gol’, su prome foi November di 2021.
United ta keda bataya bek y tras di un wega hopi aceptabel ta anota e gol di empate na minuut 24 pa medio di nan goleador e anja aki, Denrick Lopez, cu awor ta empata pa e di cuater puesto (cu nuebe gol total) p’e titulo di goleador di e campeonato aki.
E empate no ta dura mucho si ya cu La Fama a sali bai busca e bentaha atrobe, y nan a logr’e na minuut 33. Ta Ransey Trimon atrobe ta anota pa su ekipo La Fama, ta su di dos gol den e partido y di cinco gol di campeonato. United 1 – La Fama 2.
Esey tabata tur e golnan tambe den e partido, tu den e prome half. Despues a sigui un bataya pa supremacia den e wega, fisico, pero mayoriamente dinter di e reglanan, un toma y d’ame, pero, cu La Fama a sabi di defende e resultado y bai cu e tres puntanan, un partido tenso y hopi competitivo.
“King of the Match” ta Ransey Trimon di La Fama pa su ‘brace’ di golnan.
La Fama awor tin 16 punta, dos so aleha foi top cuater y United a keda cu 4 punta pero evitando e ultimo lugar debi na mihor diferencia di gol cu Bubali.
Sigientemente La Fama ta hunga contra Bubali riba Diadomingo anochi 6 di Maart y United lo bai contra Dakota riba Diadomingo atardi 6 di Maart.
Te otro siman ⚽


c: text/html

text:
DEN HAAG – Aruba, Kòrsou i Sint Maarten urgentemente mester di mas fiansa pa por mantené nan ekonomia riba pia ainda. Loke Den Haag ta pone na eksigensia, apénas ta posibel i pèrmití hurídikamente, asina Gerhard Hoogers, katedrátiko Lei di Estado, ta bisa djadumingu den e programa di NTR Kwesties na NPO Radio 1.
E miembro di parlamento di CDA Chris van Dam ta keda para tras di e pakete di eksigensia. “E maneho finansiero di e islanan ta laga di deseá, esei ta kla despues di tantu aña.” Hoogers (Rijksuniversuiteit Groningen) ta komprondé e ‘frustrashon polítiko’, pero ta bisa ora pone e islanan bou di preshon den tempu di krísis grandi, e igualdat hurídiko tin bia ta masha leu. “Bo mester tene bo na Statüt si. Mi ta haña ku aktualmente Hulanda ta hasi proposishon ku ta yega na rant di loke ta posibel.”
Hulanda ta eksihí partisipashon tokante unda i kon e islanan mester ekonomisá. Asina Kòrsou mester kita 12,5 porshento di e gastunan di salario di ámtenar, pa e isla por haña mas fiansa. E promé ministernan di Aruba, Kòrsou i Sint Maarten ta haña ku e eksigensianan di Den Haag ta afektá nan ekonomia.
E rapides ku kua Den Haag ta eksihí pa ekonomisá a kondusí na protesta na e isla kaba. “E islanan tambe tin sindikato i cao ku normalmente nan ta mará na dje. Esaki lo tabata inaseptabel na Hulanda. Esaki lo a kosta (promé minister) Rutte su posishon”, Hoogers ta bisa.
Kòntròl riba finansa
Promé minister Evelyn Wever-Croes di Aruba un siman pasá a skibi un karta na Rutte ku su gabinete ta tene su pais den un ‘gara chokante’. Un punto grandi di diskushon ta e lantamentu di un outoridat hulandes ku lo bai manehá e fiansanan i proyektonan di e islanan pa shete aña.
“No ta sobra muchu outonomia finansiero bèrdè, si e instituto aki lo trata enseñansa i e previshonnan sosial tambe di e islanan”, Hoogers ta bisa. “Den e instituto aki por lo ménos mester tin representante di e islanan, no solamente di Hulanda.”
‘Statüt den pèrtá’
E tenshonnan entre Den Haag i e islanan e simannan ku a pasa a subi haltu. E promé ministernan di e islanan djabièrnè pasá (ainda) no a bai di akuerdo ku e kondishonnan pa e di tres parti di e sosten di corona. Nan ke presenta esaki na nan parlamentonan promé.
Na final ora di desakuerdo Hulanda via Konseho di Minister di Reino den práktika tin e último palabra. Tampoko e islanan no por fia sin pèrmit di Konseho di Minister. Asina e islanan den tempu di krísis ta na miserikòrdia di Hulanda.
Reino ta ‘un famia’, pero ‘ku un kòntrakt sí pa biba huntu. Nos mester tene nos mes na esaki.”
“Nos ta un famia”, Van Dam ta enfatisá den e transmishon di e relashon entre Hulanda i e islanan. “Si tin tenshon nos ta pone statüt aseka, pero e relato mester trata di amor.” Hoogers ta di akuerdo ku Reino ta ‘un famia’, pero ‘ku un kòntrakt sí pa biba huntu. Nos mester tene nos mes na esaki.”
E katedrátiko ta mustra ku e Statüt – ku e islanan i Hulanda a firma na 1954 – ta para mas haltu ku konstitushon. “Den Statüt tin pará kon nos mester anda ku otro, ku e islanan tin outonomia i riba ki manera nos por koperá den Reino.”
Korupshon
E parlamentario di CDA ta bisa ku e ta keda leu for di e imágen eksistente na Hulanda ku e islanan ta sufri bou di korupshon i ku nan ta un pos sin fòndu. Algu ku su koleganan Ronald van Raak (SP) i André Bosman (VVD) ta referí na dje mas bia ora ta trata di e islanan i sèn. “Aki tambe nos tin froude, wak munisipio di Den Haag numa.”
Sanashon di debe
E liña firme ku e sekretario di estado Knops ( CDA) ta pone pa e finansiamentunan Van Dam ta keda haña hustu. “Kòrsou i Sint Maarten na kuminsamentu di e renobashonnan estatal a haña sanashon di debe. Nan a kuminsá ku sero debe. Awor despues di 10 aña e debenan a subi bira masha haltu.”
Segun katedrátiko Hoogers esaki no ta kuadra kompletamente. “A sana e debenan di Antia Hulandes di ántes. E debenan di Kòrsou ta keda na Kòrsou i ku Sint Maarten meskos. Nunka e punto di komienso no tabata sero.”

robotstxt: allowed

filter: keep


text:
Na Kòrsou, kuido di salú ta konfrontando e mesun problemanan ku tur otro kaminda: oumento di edat di poblashon, desaroyo teknológiko i estilo di bida insaludabel ta hiba na un oumento di e kantidat di persona ku enfermedat króniko, i na su turno na oumento di gastu. Huntu ku e echo ku no tin límite di gastu mará na finansiamentu di kuido di salú i e echo ku entrada ta bahando pasobra e parti di poblashon ku ta traha ta birando mas chikitu, esaki ta pone ku gastu di kuido di salú pa habitante ta oumentando rápidamente.
Pa por haña un bista di e gastunan di kuido na Kòrsou i manehá e gastunan akí mediante intervenshon di maneho, a presentá e promé kuentanan di salubridat di Kòrsou na 2012. E kuentanan di salubridat akí -di 2008 te ku 2011- ta deskribí e fluhonan di plaka den kuido di salú pa kada suministradó di kuido, fuente di finansiamentu i funshon di kuido. Na 2017, a bin aserka e kuentanan di salubridat di 2012-2016. Pa e añanan akí, ta organisashon di maneho di Ministerio di Salubridat, Medio Ambiente i Naturalesa a prepará e kuentanan.
Aki bo por haña e relatonan di e kuentanan di salubridat.


text:
ORANJESTAD- 16 juli 2021. Datos colecta durante e siman di 9 pa 15 di juli ta indica cu 41 caso positivo nobo a keda registra di cual 22 ta residente y 19 ta turista. Tambe a recupera un total di 15 persona cu ta haci cu awe 16 di juli Aruba tin un total di 60 caso activo di cual 29 ta residente y 31 ta turista. E average di casonan positivo pa dia siman pasa tawata 4 y e siman aki el a subi di 4 pa 6 caso pa dia. Siman pasa nos tawata tin un averahe di 'positivity rate' diario di 6% e siman aki el a aumenta na 7% diario. Tabata tin rumornan ta circula cu lo tin un cantidad di 86 caso di e variante Delta, pero esaki NO ta berdad.
Casonan di fayecimento relaciona cu COVID ta aumenta na 108 cu fayecimento di 1 residente mas, condolencia y forsa na famia di e fayecido.
Hospital ta informa cu actualmente tin interna riba piso general di COVID 4 persona y den ICU tin 3 persona.


text:
Pa bo biba saludabel bo mester come saludabel, pero tambe bo mester hasi movecion y ehercicio. Esey ta un algo importante pa bo salud. Tin ehercicionan cu ta bon pa hasi paso e ta yuda bo salud. Un ehercicio cu ta bon pa bo hasi ta bula cabuya. Un otro ehercicio cu bo por hasi ta cana tur atardi 45 min, 4 biaha pa siman lo ta hopi bon. Si bo ta un hende cu no gusta cana of bula cabuya,bo por bai lama tambe. Lama ta hopi bon paso e ta juda bo circulacion di sanger y e ta drecha e capacidad di bo curason y bo pulmon. Un otro cos bon di bai lama ta e ta kima bo calorianan.
Awendia tin hopi actividad cu bo por hasi hunto cu bo yiunan. Bo por bay les di zumba cu ta gratis y wak si e ta algo cu bo gusta y despues tuma un serie di les hunto cu bo famia. Tin tambe scolnan di baile cu ta duna lesnan gratis.
Tin tambe lesnan di yoga gratis band’i lama. Tur esakinan ta dushi pa bo purba y relahante. Bo a gusta? Bay un curso hunto cu bo famia. Tai Chi ta excelente pa tur edad. Purb’e!
Tin bunita parke den diferente districto cu ta gratis, tin centronan di bario y veldnan di deporte den casi tur bario, tin caminatanan organisa dor di organisacionnan deportivo. Tin gymnan cu por ta un poco mas caro, pero por pidi pa un prijs pa famia. Tin asina hopi cos pa hasi. Un derecho di un mucha ta pa crese y tin un bida saludabel. Esaki hopi bes e no por hasi su so, si e no ta den un organisacion. Pero manera por a wak akiriba tin asina hopi cos cu majornan por hasi hunto cu nan famia. Y finalmente si no ta posibel pa sali y busca actividadnan deportivo pa hasi… semper bo por cumpra un dvd di ehercicio y hasi sport den e comodidad di bo patio, veranda of sala… Dus cu otro palabra no tin excuus pa no hasi movecion y laga kilonan aumenta cerca e miembronan di famia. Den un tempo cu majornan ta traha duro y tin poco tempo pa hasi cos hunto. Busca cosnan leuk y sano… Ban move pa e salud di nos famia y nos pais!


text:
17 autor di Aruba ta publica investigacion
Oranjestad – Dia 22 di november 2011 Universidad di Aruba tabata sede di e entrega di e bukinan “Iguana’s Newfound Voices” y “Anansi’s Defiant Webs” na e autornan cu a publica nan investigacion.
Un total di 80 autor for di diferente pais den Caribe a haci investigacion tocante idioma, literatura, cultura y sociedad y a publica nan.
A forma dos volumen: “Iguana’s Newfound Voices”, cu ta solamente di Aruba, Boneiro y Corsou, y “Anansi’s Defiant Webs”, cu ta di e paisnan Jamaica, St. Croix, Trinidad, Costa Rica, Merca, Colombia, Puerto Rico y Guyana.
E volumennan aki ta edita pa prof. dr. Nicholas Faraclas, prof. dr. Ronald Severing, drs. Christa Weijer y dr. Elisabeth Echtveld.
E aña aki e volumen di e islanan ABC “Iguana’s Newfound Voices” ta mas diki cu esun di e otro paisnan. Ademas e biaha aki tin un total di 17 autor di Aruba, mucho mas hopi cu e añanan anterior. E autornan ta entre otro di Instituto Pedagogico Arubano (IPA), Universidad di Aruba (UA)y Departamento di Enseñansa Aruba (DEA).
E articulo “Un investigacion linguistico di uzo di Papiamento den prensa na Aruba” di sra. Audrey Tromp-Wouters hunto cu sr. Etley Lasten a keda categorisa bou ”Divergence and Convergence in Language”. E articulo aki ta un resumen di un investigacion cu ta duna indicacion riba e uzo di Papiamento den prensa skirbi y prensa papia. A investiga e siguiente aspectonan: sintaxis, lexico, plural, preposicion, articulo y conhuncion. E articulo ta duna un bista general di e motibonan con prensa ta uza e idioma Papiamento y tambe ta duna recomendacion na gobierno, prensa y comunidad en general pa mehora e situacion.
E articulo “Papiamento y pensamento critico na Aruba” di sra. Maureen Molina-Luidens a keda categorisa bou “Divergence and Convergence in language planning and policy”. E articulo ta un parti chikito di un investigacion tocante con proceso di pensamento y idioma ta conecta cu otro y ta traha hunto, pa despues yega na pensamento critico. A conecta e parti aki cu loke Aruba su enseñansa ta haciendo riba desaroyo di e area pensamento critico y e area di idioma Papiamento, cuminsando for di enseñansa preparatorio te cu enseñansa universitario y despues di esaki.
Tur dos articulo linguistico ta interesante pa lesa y pa haya sa mas di diferente investigacion haci relaciona cu idioma Papiamento.
E autornan di DEA ta sra. drs. Audrey Tromp-Wouters y sra. Maureen Molina-Luidens.
Tur dos ta forma parti di e ekipo dinamico di Proyecto Idioma den Enseñansa.
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Minister Geoffrey Wever: --- *Permisonan ta keda cla hopi mas lihe
All Stories
Plan di accion pa mehora exito di estudio
Den algun caso e gastonan a baha:
Minister di Deporte a reuni cu directiva di Barracudas Artistic Swimming Aruba
Forza Aereo Venezolano a destrui esaki
ImSan a celebra ‘Ring Bell Ceremony’ na honor di e 500 pashentnan cu a finalisa nan tratamento cu exito
Prome Minister Evelyn Wever-Croes:
Dahariana Evertsz y Iraida Thijsen ta informa:
CEO di ATA Ronella Croes ta splica:
ORANJESTAD (AAN): Women’s Club of Aruba (WCA) a ser funda 88 aña pasa, dia 17 di september 1934.
Rulienne Arends, Trahador Preventivo:


text:
Uniko sentro sertifiká pa Activity-Based Training den Karibe
WILLEMSTAD, Diadomingu ultimo Fundashon Alton Paas a hasi apertura ofishal di su sentro di ehersisio pa personanan ku un situashon neurologiko. Minister Armin Konket i un miembro di e centro sr John Russel a korta sinta pa e toke ofishal di e sentro ku ta karga e nòmber di AP Center.
Ya ta konosí ku Fundashon Alton Paas ta enkurashá tur hende ku kualke abilidat pa keda den moveshon. Esei a bira awor mas fasil pa personan ku paralisis despues di apertura ofisial di AP Center den Winkelcentrum Colon. Durante un mainta ameno un miembro di AP Center, sr John Russel huntu ku Minister Konket, kende a representa Minister Hensley Koeiman a kòrta sinta pa apertura ofishal di e sentro. Tabata tin un sala yen ku diferente persona di prensa, kolaborador i sostenedornan di Fundashon Alton Paas. Minister Konket i Minister Camelia-Römer a duna un palabra di elogio i enkurashamentu na Alton Paas i su team ku apesar di tur e difikultadnan tòg ta logra di hasi un diferensia pa personanan ku tin un desabilidat.
Despues sr. Alton Paas a duna informashon di AP Center i lokualnan ku AP Center ta ofresé. E sentro a start for di okober 2016 ku 8 persona i awor tin 44 persona ku diferente situashon neurologiko ta biniendo pa hasi ehersisio. Esaki ta personanan ku dwarslaesie, atake selebral, MS, Celebra Palsy òf otro situashonnan neurologiko. E personanan aki a bira miembro di e AP Center i ta bin train 3 òf 2 bia pa siman un ora. Diferente di e personanan aki tin adelantonan fysikamente.
Banda di esei e AP Center tin dos trainer sertifiká den un training spesial pa por duna un programa di Activity-Based Training. Esaki ta enfoká riba aktivá e sistema nervioso pa krea funshonnan spesifiko. For di òktober 2018 ku yudansa finansiero di Ministerio di SOAW a start un proyekto di kual 11 persona a pasa un temporada di 4 luna den e training intensivo. Durante e apertura a skohe pa klousura e proyekto kaminda por a skucha i mira testimonio di e 11 partisipantenan aki i nan logro. E tabata algu komovedor ku a sirbi komo inspirashon pa mas hende ku un situashon neurologiko haña konfiansa ku por mihó.
E proyekto aki tabata konsisti di 3 elemento kual ta Brucker Bio Feedback Method ku ta un terapia spesial ku ta midi e konekshon entre e mente i muskulo. E otro parti tabata self-help training duna pa Jacques Hasselmijer pa e aspekto mental. Kon pa fortika e mente ku e palabra i pensamentunan korekto pa alkansa kada persona su meta. E di tres elemento tabata e Activity-Based Training ku a keda duna pa e dos trainernan sertifika kual ta Michel Jourdain i tambe dr. Valentina Londoño.
Esaki a habri un etapa nobo ku un persona no mester biaha bai Merka pa un programa asina aki paso awor Korsou ta ekipa ku ekiponan spesial i tambe e konosementu pa por yuda un persona. Esei ta duna Korsou tambe un bentaha entre islanan den Karibe dor di ta e promé i uniko ku e kolaborashon esklusivo ku e kompania Neuro Ex Inc. ku ta sòru pa kapasitashon kontinuo di e materia pa asina garantisá ku kada persona por risibi un programa spesial segun nan metanan. Loke ta importante pa enfatisá ta ku AP Center no por duna un garantia ku tur hende lo eksperensia mesun resultado. Kada persona ta distinto. Tin hende ku a haña sensashon bou di e nivel di nan leshon, tin hende ku a kuminsa bai af miho. Tin hende ku a kuminsa move nan pia. Pues kada persona ta distinto i por eksperensia resultadonan distinto. Pesei Fundashon Alton Paas ke enkurashá tur hende ku por tin un dwarslaesie, atake selebral òf otro situashon neurologiko pa tuma kontakto ku AP Center via e number òf whatsapp 5100087 i hasi kualke pregunta i pasa na Colon, unit 004 tur mainta entre 9or pa 12or i atardi riba djaluna, djarason i djabierne entre 2’or pa 6’or pa tira bista riba e ekiponan i wak kon abo tambe por mantené bo mes den kondishon fisiko.


text:
Brons pa Thashaina den Masters
Total di medaya pa Aruba a jega na 9
Bolichero Thashaina Seraus ta logra medaya di Brons pa Aruba den e Centro Americano y del Caribe Barranquilla 2018.
Esaki a bira e medaya number 9 logra pa henter e delegacion di Aruba den e CAC 2018 y e number 3 pa e deporte di bowling. Un logro HISTORICO pa Aruba su deporte
Den e semi-final Thashaina no por a gana Restrepo di Colombia cu a logra bay final. Mas cu claro Aruba ta hopi contento cu e medaya logra pa Thashaina cu ta sera e weganan aki cu 1 medaya di Oro y 2 di Brons.
Pabien Thashaina, Pabien Aruba.


text:
Un Kòrsou Aksesibel
ta atendé un averahe di 40 pa 50 pasahero pa dia ku ta usa ròlstul via aeropuerto hato
WILLEMSTAD, Fundashon Alton Paas ta hopi kontentu i agradesido pa e sosten i partisipashon na konferensia Kòrsou Aksesibel. Durante e konferensia señor Miles Mercera di Chata a informá ku tin un averahe di 40 pa 50 persona ku ta pasa aeropuerto di korsou ku ta pidi asistensia spesial di ròlstul door di tin difikultad ku mobilidat. Pues e konferensia tabata di balor pa tur persona i organisashon por a haña informashon, eksperensia i interkambiá riba e aspektonan di aksesibilidat pa e diferente kondishonnan ku ta biba den nos komunidat.
Dia 13 sèptèmber na Avila Beach Hotel tabatatin e konferensia Kòrsou Aksesibel ku por a konta ku 8 orador ku a presentá e diferente aspektonan ku tin di haber ku aksesibilidat pa ku e diferente desabilidatnan fisiko. A papia tokante adaptashonnan i hèrmèntnan pa por yuda personanan ku difikultat ku bista, oido i tambe mobilidat. Ademas tambe por a haña un tiki eksperensia ku e brelnan di demonstrashon ku a pasa rònt pa mira kon un hende ku sierto problema ku bista ta wak. Un di e momentunan impaktante tabata na momentu ku a laga algun partisipante sinta den ròlstul i kore den hotel Avila pa wak kiko ta e kosnan ku e hende sinta den un ròlstul ta eksperensia. Un punto masha signifikante ta ku segun datosnan ku CHATA a risibi ta indiká ku pa dia tin un averahe di 40 pa 50 persona den ròlstoel ku ta drenta òf sali Kòrsou. Datosnan ku por hasi nos konsiente di e oportunidat ku tin nos dilanti si nos ke sigui eksplorá alternativanan pa mehorá ekonomia di Kòrsou. Ademas tambe ta lanta e pregunta kon prepará nos komo pais ta pa risibí mas di e grupo di enfoke ku tin bia ta asta biaha ku kacho di asistensia pero no ta asina komun na Kòrsou ku un persona ta drenta tur kaminda ku su kacho pa asisti e persona den un establesimentu.
Manera ya indiká e konferensia tabata konsistí di un parti pa empresa durante dia i parti atardi tabata pa komunidat en general ku a konta ku diferente hende den ròlstul ku a partisipá i tambe nan famia. E parti aki tambe a konta ku topikonan relevante di bibienda aksesibel i e invalide parkeerkaart ku ainda ta den espera di ehekushon di esaki. E parti mas impaktante pa e anochi aki tabata e momentu di interkambio kaminda partisipantenan a keda repartí den grupo i kada grupo mester a trese dilanti kiko nan ta eksperensiando, kosnan ku nan ta sinti por mihó i tambe kosnan ku ta bayendo bon. Esaki a trese un interkambio entre oradornan tambe pa wak posibel solushonnan pa por sigui mehorá aksesibilidat na Kòrsou. Sigur representante di VVRP, BPD/Kranshi i FKP a haña tipnan balioso pa evalua. Por a konkluí ku e dia kompletu tabata eksitoso i tambe ta mustra e nesesidat di informashon, komunikashon i kolaborashon pa por alkansá na traha huntu i mehorá aksesibilidat na Kòrsou.
Pa tur esnan ku ainda no a download e guia pa mehora aksesibilidat por hasi esaki via website di Fundashon Alton Paas www.fundashonaltonpaas.org òf tuma kontakto ku Fundashon Alton Paas na 5100087.


text:
Nos invitado den e progama aki ta Sr. Norman Everts miho konosi komo Palu Djo. Un persona hopi konosi na Boneiru. E ta di korsou pero tin mas ku 50 aña bibá na Boneiru. Nos a kombersa kune tokante su bida, su karera i tambe riba diferente otro topiko tantu di Korsou i Boneiru.
Produkshon: Fundashon Históriko Kultural Boneriano
Durashon: 57 minüt
Fuhikubo ta presentá: Norman Erwin Evertsz
Nos invitado den e progama aki ta Sr. Norman Everts miho konosi komo Palu Djo. Un persona hopi konosi na Boneiru. E ta di korsou pero tin mas ku 50 aña bibá na Boneiru. Nos a kombersa kune tokante su bida, su karera i tambe riba diferente otro topiko tantu di Korsou i Boneiru.


text:
Kralendijk – E luna akí i luna di mei, empleadonan di e departamento di Salubridat Públiko ta den bario pa pasa habitantenan di bario un angua kontra corona i di buster sin sita. E departamento tin bon eksperensia ku pasamentu di angua den bario. Habitantenan di bario ku difísilmente por bai Kompleho Deportivo Jorge Nicolaas, ta hasi bon uso di pasamentu di angua pegá ku kas.
Na Boneiru a kita e medidanan di corona, pero ta keda importante pa ta bon protehá kontra kontagio ku e vírùs di corona. Riba e dianan ku ta pasa angua, mucha, tiner, adulto i hende grandi por pasa e promé i di dos angua kontra corona den bario. E angua di buster ta disponibel tambe den bario pa hóbennan den e edat di 12-18 aña. Generalmente efekto di e anguanan kontra corona ta bira ménos despues di un par di luna. P’esei ta bon pa despues di dos angua kontra corona pasa e angua di buster tambe.
Eksperensia ta siña ku e angua di buster ta duna ménos protekshon despues di tres luna. Pa e motibu ei, departamento di Salubridat Públiko ta konsehá pa pasa un di dos angua di buster. Esaki ta spesialmente importante pa hendenan ku un salú vulnerabel manera hende grandi òf personanan ku un enfermedat grave ku ta bou di tratamentu di un spesialista.
Esaki ta e skema di e dianan ku empleadonan di departamento di Salubridat Públiko ta pasa angua den bario.
- 26 di aprel 2022 Sentro di bario Tera Kòrá
- 27 di aprel 2022 Ofisina bieu di dòkternan Castro, Rincon
- 29 di aprel 2022 Sentro di bario Nort’i Saliña
- 03 di mei 2022 Sentro di bario Amboina
- 04 di mei 2022 Ofisina bieu di dòkternan Castro, Rincon
- 05 di mei 2022 Sentro di bario Antriòl, Plasa Chicu Goeloe
Habitantenan di Amboina, Antriòl, Nort’i Saliña i Tera Kòrá por pasa e anguanan kontra corona i e angua di buster di 10:30 – 13:00 den nan bario. Na Rincon habitantenan por pasa e anguanan di 10:00 – 13:00.
Bo tin keho? Yama e ora ei 0800 0800 pa traha un sita pa tèst. Òf hasi un tèst propio. Resultado di e tèst propio ta positivo? Yama 0800 0800 i traha un sita pa tèst pa ta sigur ku bo tin corona.


text: Diabierna madruga a drenta informe di cu un chauffeur bao influencia coriendo auto malisimo lo a drenta un pida mondi na Paradera, mesora a dirigi un patruya na e sitio. Na caminda pa e sitio a drenta un otro informe di cu e auto a cuminsa move bay direccion pariba rumbo piedra plat pa Santa Cruz. Na caminda e patruya a topa e auto y a bira bay su tras y a par’e na altura di Santa Cruz 111. Eynan polis a constata cu e chauffeur ta bao influencia di alcohol y a detene. A pidi pa e vehiculo di transporte pa asina hib’e warda di polis.


text: Manera Deporte Awe! a relatá anteriormente Churandy Martina no tabata sigur si e lo kore 200m, esaki debí na un leshon na su rudia drechi. Esaki lo a nifiká ku si Churandy no por kore 200m tampoko lo e por a kore 4x100m estafèt. Pero Deporte Awe! a haña konfirmashon ku Churandy lo kore 200m. E promé kareda di 200m lo tuma lugá dia promé di sèptèmber alrededor di 10:10pm (orario lokal di Kòrsou). Si tur kos bai bon e kareda di semifinal lo tuma lugá dia dos di sèptèmber, 6:55am (orario lokal di Kòrsou) i e final riba mesun dia, 7:55am (orario lokal di Kòrsou).


text:
Departamento di Integracion, Maneho y Admision di Stranheronan (Dimas) a informa riba diferente restructuracion cu ta tumando luga den e departamento, entre otro un sistema nobo digital di registracion. Alabes ta aclara riba e colaboracion cu tin entre Dimas y IND na Hulanda.
Manera Bon Dia a yega di reporta den pasado, esunnan cu haya un permiso den cuadro di proyecto Dreamers no lo bin na remarke automaticamente pa aplica pa nacionalidad Hulandes. Mirando cu den cuminsamento di proyecto Dreamers a wordo comunica cu Dimas a colabora cu Servicio di Inmigracion y Naturalisacion (IND) na Hulanda, director di Dimas Kathy Paskel-Ruiz a detaya kico ta e colaboracion cu a tuma luga entre Dimas y IND.
E dos organisacionnan aki tin en comun cu tur dos ta duna servicio di otorga permiso y ehecuta maneho di stranheronan den Reino Hulandes. Pues loke a wordo palabra entre e dos organisacionnan tabata hustamente riba e parti di maneho.
āOra cu nos cambia nos maneho, e por tin repercusion pa nan maneho tambe. Pues mester palabra cu otro. Nos a palabra entre otro kico tin cu haci den casonan extremo ora un persona cu nunca a aplica pa un permiso mester bin na remarke pa un permiso di estadia indefini Dreamersā.
Den e caso aki e departamento a tene cuenta cu otro persona cu si a haci su trayectorio normal y a haci tur pago na tempo pa haya nan permiso den ordo. En caso cu ambos persona haya e firma liber e ora no ta husto, segun sra. Paskel. Pues e departamento a pensa di ahusta ley pa asina haci un cobransa di 10 aƱa posibel. āPero ora un persona haya su firma liber e ora el a tecnicamente cumpra e 10 aƱanan ey cabaā.
No tin ahustacion di maneho di IND pa Dreamers
E departamento a dicidi di haciāe menos complica y no exigi ningun pago adicional apart di esun di e firma liber mes. Esaki IND a bay di acuerdo cu ne pasobra nan a pensa cu si e personanan haya chens pa paga pa tur e aƱanan bek, diripiente nan lo bin na remarke pa un nacionalidad Hulandes.
Pues IND a dicidi cu si personanan no a pidi den pasado, nan no lo por tapa e buraconan cu a wordo haci. Si esaki lo a ta e caso, e personanan lo a cumpli cu e rekisito di tin suficiente aƱa sin interupcion pa bin na remarke pa nacionalidad Hulandes. Sra. Paskel a clarifica un bes mas cu nacionalidad Hulandes no ta algo cu Dimas ta regla of envolvi cu ne. Cu esaki Gabinete di Gobernador y IND ta encarga.
Den tur caso e persona cu kier aplica pa un nacionalidad Hulandes mester cumpli cu e Rijkswet Nederlanderschap, cual ta e ley na nivel di Reino cu ta regla e nacionalidad.
Dimas a tene palabracion tambe cu e organisacionnan di maneho di stranheria na Boneiro y Corsou.
āComo organisacion bo mester wak den otro pais si e retonan cu bo ta enfrenta tambe ta conta pa otro. Esaki ta pa evita cu e tipo di casonan aki ta surgi atrobe den 10 aƱaā.
Dimas y buraconan den permiso
Si ta tira bista riba e data cu IND ta publica tocante aplicacion pa naturalisacion y opcion , cierto datonan ta resalta, manera den e rapport cu e instancia a publica, Trendrepportage naturalisatie en optie den aƱa 2007-2011.
A resalta cu relativamente mira Aruba ta e luga unda mas persona ta wordo nenga pa nan peticion di bira Hulandes a base di buraco den estadia. Den e sistema di registracion di IND, ta remarcabel cu e nacionalidadnan cu ta bin for di region Caribense, esta di America Latina y China ta wordo nenga mas frecuentemente a base di no cumpli cu rekisito di tin 5 aƱa por lo menos legal sin buraco den permiso.
Esaki compara cu negacion di Afghanistan y Iraq, cual mas tanto ta tuma luga na Hulanda mes y a base di no cumpli cu rekisito di tin un record di husticia limpi.
Bon Dia no a logra haya un reaccion di IND mes riba esaki, pero Dimas si a duna un comentario.
Aunke sra. Paskel no sa e cifranan specificamente, el a declara na nos cu den trayectorio pa un nacionalidad Hulandes, mester tene bon cuenta cu e estadia na Aruba. Alabes sra. Paskel ta splica cu e departamento tin un tarea dificil di trece bek documentonan di 15 aƱa of mas atras pa trata e aplicacionnan cu ta bay via Gabinete di Gobernador.
āNos tin cu raporta con e persona a pidi y haya e permisonan y si esaki a sosode na tempoā.
Aki sra. Paskel ta pidi pa clientenan semper percura pa tur tramite wordo haci na ora. Manera cu ta skirbi den e buki di admision actualmente, e departamento ta kijk door de vingers si un persona tin un buraco no mas grandi cu 3 luna.
Ora cu un buraco ta wordo crea, pa IND ta conta cu mester cuminsa di 0. āEsaki ta algo cu nos por yuda cu ne mi ta kere pa medio di conscientisa nos clientenanā.
Alabes sra. Paskel a reconoce cu den pasado e servicio di Dimas lo por a cana poco slow. āSinembargo tur permiso den principio ta valido pa 1 aƱa pues semper bo sa ora bo tin cu bin bek, 3 luna prome cu esaki caduca preferiblementeā.
Sistema conecta
Loke ta haci un diferencia den e servicio cu ta wordo brinda pa e departamento ta si tur e sistemanan di diferente departamento manera Dimas, Censo, SVB y otro instancianan lo ta conecta. Esaki sra. Paskel a splica cu ta e meta pa trece na Aruba, pero ānos no ta asina leu aindaā.
Sinembargo na Hulanda esaki ta e caso, pues si bo ta conoci na Servicio di Impuesto automaticamente e otro departamentonan tin e informacion concerni. Esaki ta haci cu e parti di administracion ta bay hopi mas facil. Sra. Paskel a splica cu internamente tambe tin cambionan cu ta wordo haci pa brinda servicio miho.āPor ehempel na mesun momento cu nos a introduci e sistema nobo SIRSA cual KPMG a yuda nos cu ne y a wordo financia pa medio di FDA, nos a bin cu un sistema nobo di intakeā.
Sra. Paskel a splica cu tabata e caso antes cu si un persona entrega nan papelnan na e balie, e ta wordo gecheck despues cu esaki wordo tuma den parti atras. Aworaki ta e caso cu ta haci un pre-check prome cu tur documento wordo acepta na intake. āLoke tin di gana ta cu si tin algo robes den e documentacion, e persona ta wordo poni na altura inmediatamente. E ora ey nan por coregi loke falta den e aplicacion sin mester wardaā.
Sinembargo e departamento a pidi pasenshi di su clientenan pasobra hopi cos ta cambiando den e departamento. āNos tin cu cumpli cu ley, cual ta duna nos 12 siman y 12 siman extra den casonan excepcionalā. Alabes Sra. Paskel a bisa cu e departamento ta purba wanta su mes na 6 siman pa procesa un aplicacion.
āNos tin speransa cu den futuro, y nos no lo haci promesa sin cumpli prome, nos por trata un renobacion di permiso den un dia. Un same day service lo ta ideal si e pre-checker ta check cu tur cos ta den ordo. No awo, pero cu tempo esaki lo binā.
āServicio a mehora pero ainda mester traha riba poco cosā
Bon Dia a acerca un cliente di Dimas mientras e tabata warda pa wordo atendi pa puntra con e mes ta haya e servicio di Dimas. āActualmente mi tin cu bisa cu e servicio a mehora masha hopi y ta bon organisa. Nos tin cu warda basta ainda pero por lo menos tin luga di sinta comodoā.
Sinembargo e persona a critica cu no ta haya informacion hopi consistente for di e departamento, ādepende na ken bo puntra, un ta bisa bo algo y otro ta bisa bo algo ful diferente.ā E persona a experiencia tambe cu e trahadonan ta perde papel of no por haya cierto documento.
Alabes e tin di conoce cu e personal a bira hopi mas amabel y ta duna mas atencion na cliente.
Proyectonan andando
Dimas ta calcula cu poco poco e sistema digital di SIRSA lo wordo implementa y drecha den stapnan. Actualmente e departamento ta ocupa hunto cu KPMG pa traha un portal online unda pa cierto servicionan no lo mester ni bay na Dimas mes. E departamento ta ocupa ta habri cuenta na banconan unda lo por facilita e proceso di paga pa permisonan online.
Tambe a yega na un acuerdo cu Departamento di Impuesto pa pone un balie di SIAD den Dimas mes, āpa asina no mester toca porta di diferente instancianan di gobiernoā. āPapelnan di Censo, e lo no mester trece mas. Papel di SVB den futuro no lo ta necesario tampoco. Nos lo ta intercambiando e informacion cu otro departamento via nos sistema conectaā.
Ora cu e proyectonan aki ta asina leu, sra. Paskel a priminti di comunica esakinan externamente.


text:
Lider di AVP Mike Eman a reacciona riba declaracion di Prome Minister Evelyne Wever Croes, kende a anuncia cu medida contra pueblo ta inevitabel dentro di algun siman.
Ex Minister Presidente Eman a mustra cu ta un dia tristo, pasobra cu despues cu e pais tabata canando den un rumbo positivo, bahando deficit riba presupuesto sin cu mester a tuma medida contra pueblo, awor un gobierno cu no ta prepara, cu no a haci un esfuerso pa busca un otro salida cu no ta di medida contra pueblo, ta determina pa castiga pueblo pa cumpli cu nan deseo di goberna sin vision y sin plan.
“Nos pais tabata canando den un rumbo positivo, caminda cada aña nos tabata bahando deficit di pais Aruba, sin cu nos a pasa un peso riba nos conciudadanonan, pero enfocando riba reformacion di puntonan hopi pisa riba preuspuesto di pais Aruba, manera e fondo di pensioen di APFA, manera e fondo di AOV y tmbe aZV.
Tumando pasonan necesario pa controla gasto y na mes momento empuhando nos economia cu inversionnan cu tabata crea trabou y ta crea entrada indirectamente pa Gobierno manera cu economia wordo activa.
Nos a evita di pone pesonan asina riba nos conciudadanonan, al contrario unda cu nos tabata por nos a bay reduciendo e pesonan aki caminda nos a introduci un reduccion di BBO di 1.5% y tambe na momento cu nos a mira cu e poder di compra di nos conciudadanonan tabata wordo afecta dor di e BBO di e gobierno anterior, nos a bin cu ‘reparatietoeslag’ pasobra cu nos kier a drecha y mehora e poder di compra di nos conciudadanonan.
Asina nos a introduci e ‘reparatietoeslag,’ aumento di sueldo minimo, aumento di bijstand cu 25%, introduccion di ‘schoolkindertoeslag’ pa tur mucha den famianan riba un bijstand, prome e tabata 100 florin y despues 200 florin.
Na final di nos gobernacion un mama soltero cu dos yiu kende tabata ricibi 605 florin bou gobierno di MEP y a bin ricibi 1175 florin cu gobierno di AVP cu ta dobel di loke e tabata ricibi den pasado.
Ora cu nos a mira e posibilidad tambe basa tambe riba nos maneho di hiba un WEB y un Elmar riba un nivel mas eficiente posibel, nos a logra na reduci e prijs di awa y electricidad cu 15% y semper nos a duna pueblo e reduccion di prijs di gasolin ora cu el wordo reduci riba mercado mundial y ningun dia nos a haci loke nos ta mira ta pasando awor, caminda e prijs ta baha riba mercado internacional y gobierno ta coy e placa aki den caha di gobierno y no pasa e reduccion pa pueblo.
Nos ta lamenta esaki pasobra cu nos a bay eleccion caminda cu tur cartanan mester a wordo poni riba mesa pa pueblo, y den e campaña aki partido MEP a bisa pueblo Arubiano, cu nan ta bay baha edad di pensioen cual partido AVP mester a subi pa motibo di e fondo manera nos a haya esaki despues cu gobierno di MEP cu nunca a traha riba ningun reforma pa fortifica e posicion di AOV, nos a haya nos mes obliga di tuma cantidad di reforma.
Prome nos a individualisa e prima, nos a cambia e ‘grondslag’, nos a cambia e ‘grens’ pa despues APFA mescos mester a bay di ‘eindloon’ pa ‘middelloon’ pa ‘franchise’ y aumenta e edad tambe.
Den campaña MEP a bisa cu nan ta bay baha edad di pensioen bek na 60 aña pero awor esey ta resulta un mentira y tambe nan a bisa den campaña cu nan ta bay maneha finansa publico, e debe y tur deficit di pais Aruba, sin tuma medida.
Awe nos ta mira cu medida pisa a wordo anuncia cu ta bay afecta atrobe mescos cu den pasado, e hende humilde, e hende cu no ta gosa di un bon entrada, pero atrobe generacion lo bin y generacion lo bay pero den pueblo lo bay keda biba pa semper con gobiernonan di MEP a atende su pueblo tur momento cu el a drenta den gobierno, esta cu medida sin piedad.
Partido MEP semper a goberna cu medida, y tur medida feroz cu Aruba conoce den su historia, desde Status Aparte bin te awe, tin signatura di partido MEP.
Esunnan cu a biba na inicio di Status Aparte conoce e 8.2% cuy partido MEP a impone riba henter pueblo, nan conoce e 7 3/4% cu partido MEP a impone riba henter nos pueblo y esunnan cu a biba na añanan inicio 90, ta corda e aumento di 5% di invoerrechten caminda cruelmente di un dia pa otro, sr Oduber a bin y anuncia cu tur cos cu ta paga invoerrechten, lo aumenta cu 5% caminda loke tabata paga 12 a bira 17, algo cu tabata paga 17 a bira 22 y algo cu tabata 22 a bira 27.
Tur e medidanan aki tin e signatura y e stempel y nomber di partido MEP riba dje y nos a kere cu e partido aki a kere cu el a siña di e daño cu el a causa na pais Aruba semper cu el a introduci medida, nos a kere cu e biaha aki lo ta diferente pero awor ta mustra cu simplemente esaki no ta posibel,” lider di partido AVP, sr Mike Eman a declara.


text: KRALENDIJK – Djaweps anochi mas o ménos mitar di 9, a sosodé un aksidente di tráfiko poko fastioso na altura di RBC. E vehíkulo ku a kousa e aksidente a sigui kore despues di a dal den por lo ménos 3 outo. E vehíkulo kolo bèrdè tabata riba kaya Korona direkshon nort. E shafer a sende lus di direkshon pa e kambia di kaya i subi kaya Neerlandia. No tabatin tráfiko di direkshon kontrali, i e shafer di e outo kolo bèrdè a kita na man robes pa bai riba kaya Neerlandia. Na e momentu ei un otro vehíkulo a kuminsá pasa 1 òf 2 outo tras di e vehíkulo kolo bèrdè. Momentu ku e outo pasando e otronan a yega e krusada T, el a topa e outo kolo bèrdè ku tabata lorando, i el a dal den banda di e outo. E reportero di Radio Live 99.9 FM ku a presentá na e sitio a komprondé ku e outo a dal den esun kolo bèrdè i despues sigui kore, a mishi ku por lo ménos 2 vehíkulo mas, ku tabata riba kaya korona. A tuma nota di e number di e vehíkulo ku ta kuminsá ku V-…. . No tin konfirmashon di e number si e ta korekto, pa e motibu aki Radio Live 99.9FM no publiká e number pa awor. Esnan enbolbí den e aksidente tabata hopi mal kontentu e forma ku e kos a tuma lugá. Sigur pa motibu ku e vehíkulo ku a kometé e aksidente a kore bai for di e sitio. No tabatin herido solamente daño material. Kousa di e aksidente ta bou di investigashon.


text:
MERKA — Floyd Mayweather a kambia di idea, ta parse ku Mayweather ke traha un tiki sèn mas promé ku e retirá. Despues ku bòksdó a duna di konosé despues di e pelea di djasabra ku na sèptèmber lo e bringa su ultimo pelea, ayera e la manda un mensahe pa ESPN bisando ku e ta habri pa un revancha kontra Manny Pacquiao. Esaki klaro ku lo ta otro aña despues ku Manny rekuperá di e operashon ku lo e tin ku hasi na su skouder.
“Lo mi bringa ku ne aki un aña, despues di su operashon,” Mayweather a skirbi.
Ambos bòksdó ta enfrentando demandanan despues di e pelea di djasabra. Pa Manny, banda di e echo ku e lo por risibí sanshon di e Komishon di Atlétiko di Neveda, awor ta fanátikonan ta demandando e bòksdó. E fanátikonan ta buskando un rekompensa di 5 mion dòler pa motibu ku Pacquiao no a divulgá e leshon na su skouder promé ku e pelea.
Di otro banda Mayweather ta keda demanda dor di su èks-partner i mama di su tres yunan, Josie Harris pa 20 mion dòler. Esaki pa motibu ku segun Harris, Mayweather a gaña i difamá Harris den un entrevista promé ku e pelea.
Ainda no ta konosí kontra ken Mayweather lo bringa na sèptèmber próksimo. Segun Amir Khan, e la papia ku e ekipo di Mayweather despues di e pelea di djasabra i e ta bisa ku nan ta interesá den un pelea ku ne. Sin embargo, Khan a duna di konosé ku e no por bringa na sèptèmber próksimo ya komo ku e ta den ayuno pa motibu di Ramadan.


text:
Pa por keda sigurá kuido pa pashènt, entrante e siman aki Curaçao Medical Center (CMC) lo reforsá su departamentu di emergensia pa kompensá pa e miembronan di personal ku a keda infektá ku COVID-19. Den kolaborashon ku Boneiru, AMI (tím di medikonan di Merka) i tím di defensa Hulandes, lo bin sosten pa CMC durante un temporada no definí. Na total 7 miembro di personal di CMC a keda infektá ku COVID-19, di kual 3 ta di e departamentu di Emergensia. Entretanto un di e 7 personanan a rekuperá.
CMC ta keda enfatisá e importansia di mantené protokòl di COVID-19 paden di hòspital i ta supliká tur hende pa mantené nan mes na reglanan di distansia sosial i higiena pafó di hòspital den bida diario. CMC lo proveé tur trahadó ku ta bin den kontakto direkto ku pashènt di un tapa boka di akuerdo ku protokòl di COVID-19. Ademas, miembronan di kuido i tambe esnan ku no ta bin den kontakto direkto ku pashènt, lo risibí un “Face Shield”.
Tur sita ta sigui normal, pero CMC lo sigui apliká medida nesesario pa seguridat di nos pashèntnan i nos personal. E reglanan ta enserá ku mester bisti tapa boka na momentu ku drenta hòspital i no ta permití akeso sin un sita. E úniko eksepshonnan ta pa personanan ku ta nesesario pa guia pashènt of kasonan ku a risibí eksepshon di speshalisa of hefe di enfermeria.
Entrada di hòspital
- Entrada ta solamente na banda wèst (banda di KFC) i via garashi di parker
- Pa emergensia por drenta di entrada na nòrt (Hamelbergweg/Roodeweg).
- Lo tin kòntròl estríkto na entrada, pues mester di un ID balido pa por drenta.
Manera ta konosí, na e momentunan aki CMC no tin nuin pashènt ku COVID-19 na hòspital.


text:
Bo ta buskando mas informashon, por fabor tuma kontakto ku nos usando un de e sigiuente metodonan. Nos lo hasi nos máksimo esfuerso pa yuda bo mas pronto posibel.
Bo por hasi bo preguntanan na Hulandes, Papiamentu of Ingles. E number di telefòn ta alkansabel durante siman di 08:00or di mainta pa 5:00or di atardi. Lo kontestá bo email mas pronto posibel.
Formulario di kontakto
Pa pregunta, destiná pa gobièrnu sentral na Boneiru, Sint Eustatius i/òf Saba, tambe bo por yena e formulario aki bou. Hasi bo pregunta na Hulandes, Papiamentu, Ingles òf Spañó i nos lo hasi nos máksimo esfuerso pa yuda bo mas pronto posibel.
Adrès di pòst
Kontakto pa prensa
Por dirigí petishon di prensa relashoná ku Rijksdienst Caribisch Nederland òf e Representante di Reino na e tim di komunikashon di RCN.
Pa garantisá integridat den organisashonnan gubernamental tin un afsprak den Reino ku en prinsipio no ta permití pa duna sosten finansiero na evenementu, aktividat, organisashon i personanan. Pa e motibu ei Rijksdienst Caribisch Nederland no por onra petishonnan di spònser i otro petishonnan pa duna sosten finansiero.


text:
ORANJESTAD – Diasabra 22 di maart ta Dia Mundial di Awa. Tema di e dia proclama pa Nacionnan Uni e aña aki ta: Awa y Energia. Esaki ta un tema central den esfuersonan mundial pa logra un futuro sostenibel. Aruba conoce un desaroyo rapido, caminda sostenibilidad ta hunga un rol importante. Consumidornan, companianan, tur tin un interes den nos awa. Conduci pa eficiencia y sostenibilidad, tin esnan cu ta explora oportunidadnan di recicla awa. Esnan cu ta conduci pa salubridad, ta enfoca mas tanto riba e calidad di awa di bebe. Den cuadro di Dia Mundial di Awa 2014, compania di awa y energia, WEB Aruba ta elabora riba e tema importante aki.
Calidad di Awa
Ultimamente calidad di awa potabel di Aruba ta hopi den discusion. Cu un trayectoria di casi 82 aña, WEB semper a pone exigencia halto na calidad di su awa. Structuralmente WEB su propio laboratorio cu por cierto ta ISO certifica, pero tambe Landslaboratorium, ta test e awa produci na WEB na 26 punto strategico riba nos isla. Ademas anualmente ta laga e laboratorio internacional y independiente ‘National Testing Laboratories Ltd.’ test e proceso di produccion di awa y e sistema di distribucion di WEB. Tambe ta laga World Health Organization (WHO) periodicamente haci investigacion pa comproba cu awa desalina pa WEB, ta cuadra cu standardnan internacional di awa stipula pa WHO. E rapport di WHO di juni 2013 ta confirma cu e awa di WEB ta, mas cu, cumpli cu e standardnan internacional.
Pa lo cual ta e sostenibilidad di awa y e eficiencia den su produccion, e ultimo 8 añanan, WEB a enfoca riba reduccion di uzo di combustibel pa su produccion di awa. Na mes momento, WEB a hunga un rol importante pa conscientisa comunidad di e importancia di uzo responsabel di un di e fuentenan di bida mas importante. Actualmente ta trahando riba proyectonan pa investiga reciclahe di awa na un manera responsabel, entre otro via e proyecto di Smart Community.
Ley di Awa
Nos pais ta desaroya rapidamente y segun tempo, sostenibilidad ta crece hunga un rol mas y mas importante. Parti di e desaroyo aki ta cu mester por garantisa e calidad di nos awa y evita cualkier impacto negativo riba salud di hende. Den su maneho pa yega na un produccion di awa y energia mas limpi, mas berde y liber di combustibel tradicional pa aña 2020, WEB for di aña pasa a pone contacto cu diferente instancia gubernamental pa logra institui un ley di awa. WEB ta informa cu actualmente e ta trahando riba un proposicion di ley pa pronto ofrece esaki na gobierno. Di otro banda WEB ta mira e importancia di educa su futuro generacion riba tereno di un produccion sostenibel di awa y energia. Den e cuadro aki e aña aki WEB tin como un di su metanan strategico pa aporta na educacion di hobennan riba tereno di tecnologia di produccion sostenibel.
Pabien!
Den cuadro di Dia Mundial di Awa 2014, gerencia di WEB Aruba kier haci uzo di e oportunidad pa gradici pueblo di Aruba pa e sosten y confiansa di semper. Tambe gerencia di WEB ta gradici tur su empleadonan pa e motivacion y esfuerso continuo pa ofrece nos comunidad awa di mihor calidad na mundo.


text:
MRaizz lo sali for di su comfort zone i eksplorá e ‘dark side’
MRaizz no ta deskonosí den género musikal urban. Aktualmente su kolaborashon musikal ku Dibo D ta halando hopi atenshon. Raichel Martina, di 30 aña di edat, nase na Kòrsou ta un artista ku ta perseverá den e mundu di farándula lokal i su esfuersonan poko poko a bin ta duna resultado. MRaizz ta konosí pa produsí kolaborashonnan (Collabo) musikal hopi eksitoso, sinembargo ainda e ta buska un hit singular. Pero, definitivamente MRaizz ta un ehèmpel pa hopi; no ta deskurashá!
Segun e mes ta konta, su collabo mas eksitoso ta ‘Milionario’ featuring Dongo. “E collabo aki ta spesial paso despues di hopi grabashon i purba huntu, e kosnan a funshoná e feeling ta manera esun di e mekániko ku ta bringa ku e outo i porfin e’la start. ‘Pordon’ huntu ku Dongo i Dibo D (i Pordon Remix) tambe mi gusta hopi mes! Pa e próksimo tempu lo mi a sigui traha ku artista nan di kustumber. Pero awor mi ta mas di focus riba saka single mi só. Esei ta un meta p’ami, ainda mi no tabata tin un hit mi so riba un track dus esei ta mi focus awor aki”.
Su último single huntu ku Dibo D ta un masha spesial pa MRaizz ya ku e’la wòrdu skibí den un momentu hopi sentimental, “Ora mi a mand’e pa Dibo D ela feel’e mes ora! Mi a pensa riba Dibo D, pasobra e ta un di e artista nan ku ora nos traha huntu kosnan ta flow natural i mi ta haña esei sumamente importante na momentu di traha huntu.” Próksimamente, MRaizz tin metanan internashonal, “Mi tin dos deseo di presentá na Hulanda i kolaborá den un proyekto internashonal maske ta ku mi letra idea, dress òf djis yuda pusha pa un artista lokal yega internashonal”. Den su próksimo proyekto e lo Sali for di su comfort zone, i eksplorá e ‘dark side’.


text:
Pa medio di esaki famia kier a gradici tur esnan
cu na un manera of otro a duna nos sosten,
consuelo y forsa
durante e tempo dificil cu e fayecimento y entiero
di nos defunto stima:
Sr. Leandro Franken
Cariñosamente yama: “Lé”, “Shon Lé”,
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico.
Boso muestra di atenshon tabata un gran consuelo pa nos.
Na mes momento nos ta invita famia, bisiña-, amigo- y conocirnan pa compaña nos na 2 Santo Sacrificio di Misa na misa Santa Filomena na Paradera;
Diabierna 09 Sept 07.00pm y Diadomingo 11 Sept 10.00am
Boso presencia ta altamente aprecia.


text:
- Ariën Rasmijn
Day One
Bijgewerkt op: 1 jan. 2021
New year, new Den Cayente. Den espiritu di cambio y di un comienso nobo, mi ta bay purba (PURBA!) di post tur dia for di aworaki anto na Papiamento. E column semanal di Amigoe na Hulandes ta bay keda mescos. Te aworaki mi a resisti pa haci esaki, a pesar di diferente pedido. Motibo principal tabata cu nunca mi por a traha tempo den mi schedule, y hopi biaha mi tabata cansa tambe. Mi no sa si ta bay logra 100% tur dia, pero mi ta priminti di haci mi best.
Anyway, 2020 a sera y by now tur hende a fada di bisa y tende y meme cu e tabata un mal aña. We get it. Time to move on. 2021 ta mustra di ta at least mesun challenging. Aña a habri cu tiki fiesta (mi no a weita nada riba e websitenan di noticia di caya di fiestanan ilegal cu polis lo a crash, locual a sorpresami), tiki pagara pa via di e awasero pero si cu un tiro kort maar krachtig. Ami a enjoy keda drumi na cas (despues di tanto aña organisando fiesta ilegal riba beach), lanta na un ora decente anto dal mi breakfast, un cambio agradabel compara cu yega Marriott na soño y mitar bebi pa dal mi brunch hunto cu e otro zombienan. Kizas berdad awo porfin mi ta birando un homber bieuw y decente...
Aña nobo, bida nobo. Niun hende a worry cu niun discurso pasobra nos tur sa con frega cos ta y nos kier lubida e trauma y tackle loke tin na caminda. Y loke tin na caminda ta hopi!
Pa e proximo lunanan mi wowo ta bay ta riba con largo gobierno ta bay enforsa e ley nobo di Dimas prome cu cantidad di caso sumario tumbe.
Tambe mi kier wak con e negociacionnan entre gobierno y Quanten Consortium Aruba ta bay sigui y si nan ta bay yega na un deal cu otro. Den mi entrevista pa Amigoe director di RdA Renny Arends a contami cu si nan bay di acuerdo cu continua cu e mesun regimen fiscal ci Citgo tabatin, cos lo por core basta smooth ya cu lo no mester cambia niun ley pa acomoda nan. Loke a val mi op si ta con hopi skepticismo tin den QCA y loke nan tin aden. Hasta hende cu prome tabata cuchi cuchi cu nan y haya inside info di antemano diripente a join e coro di negativismo cu te aworaki ta mas infunda cu e tiki cu si tin riba mesa te aworaki, manera e endorsement di gobierno di Merca y e lista di companianan cu supuestamente ta on board. Mi fuentenan a actually mira den e oferta cu QCA a manda pa e REOI y nan kemen cu e ta solid. Renny Arends durante e conferencia di prensa a bisa cu e no a spera di ta asina impresiona cu QCA. Ora mi a entrevista Karl Welch, ela bisami cu companianan tradicional di petroleo berdad ta hayando sla, pero esey ta pa via di nan size y hecho cu nan no por maniobra liher den e mercado actual. Refinerianan ta serando, pero eseynan ta esunnan bieuw mientras cu ta habriendo otronan mas chikito y sostenibel. E demanda pa productonan petrolero ta keda mesun halto, ta djis e prijs y e condicionnan di produccion no ta manera antes. Companianan chikito y out of the box ta mustra di bay ta esnan cu ta bay florese akiden. Mi no ta hinca mi man den candela pa niun hende, pero mi no ta bay kibra nan di antemano tampoco sin niun argumento of prueba duro (pa haci esey riba su mes pami ta un huge red flagcu ta mustra riba un bias, of pio ainda: un agenda). Nunca mi tabata pro reapertura di e refineria tampoco. Pero te aworaki niun otro alternativa factibel a presenta su mes y e placa di Hulanda no ta bay tey pa semper. Si e ta faya, e ta faya, y si no...Ban wak. Dus no ban asumi lo peor dibiaha.
Sowieso tambe tin e temporada di campaña cu ta bay ranca sali awo. Aki aya mi ta tende rumores. Minister di Tripmento cu supuestamente no ta bin bek, switchmento di color blauw pa geel, e pregunta si Marisol ta bay recusita PPA, Markie B su partido nobo, kico Miguel Mansur ta bay haci...Laga nos bisa cu E Weya ta keintando riba stoof y birando basta hot caba. Pero ban keda real cu otro si: awor cu Hulanda ta basicamente run the show tras di cortina, henter e asunto aki di eleccion a bira nada mas cu djis entertainment. Mi ta corda 4 aña pasa un filmmaker di Hulanda a bin akinan y a purba traha un documentario riba e eleccion. E no a logra bende pa por cabe. Corda si cu esaki tabata prome cu Netflix tabata un cos. Kizas no ta mal idea pa check cune, wak si e tin gana di traha un style di Tiger King, pero cu e guy di HTC....


text:
Recientemente mi a haya e oportunidad sorpresa pa tira un bista riba e trabounan tumando lugar na Sint Aloysius School na Noord.
Mi a haya full un recorido y splicacion for di Directora di SKOA sra. Anuesca Baly. Sigur mi por a tuma nota di tur trabounan cu ya a tuma lugar y kico tur ta tumando lugar. Ainda no a cuminsa cu e gymzaal pero dentro di poco lo inicia cu esaki. Y na final full e speelplaats ta bay keda renoba. E school su coriente completo ta bay keda drecha y tur klas lo haya airco.
Sigur mi ta contento con e trabounan ta bayendo y ta spera cu pronto nos muchanan di Noord por ta bek den cura di misa y no mester bay te Playa mas.
E proyecto aki ta uno cu for di un comienso mi a pusha pa e keda realisa, pues mi ta hopi contento di bira e progreso pa cu e renobacion y lo mi keda sigui e proyecto aki di cerca.


text:
Oranjestad-Ta dicon ultimo anja nan tin tanto problema cu KIA? Tempo MEP tabata den gobierno, cu hopi menos placa, por a run e instituto coreccional mucho mas mihor, y por a tene cualquier disturbio paden den e instituto. E tempo ey un director hunto cu e minister di Husticia Rudy Croes, por a domina e instituto.
Pero awor ta varios management team Minister Dowers a apunta, pero nan no por a tene cosnan bou controla, simplemente pasobra no tin vision ni guia pa parti di gobierno.
A cuminsa persecucion politico contra e director sr. Geerman, djis pasobra ela wordo nombra tempo di gobierno di MEP. Esey combina cu un minister di husticia Dowers cu no sa kiko ta come ni bebe den institutonan coreccional, a causa awe e drama cu nos ta mira den KIA.
Pero e unico persona responsabel ta Mike Eman. Pasobra Mike Eman ta instrui su gobierno pa hasi show so, y no hasi locual ta necesario pa hiba e instituto riba bon caminda. Mike Eman a malgasta tur placa di pueblo den campanjadornan riba payroll di gobierno, na biahenan rond di mundo, yenando business class di KLM tur siman, y na propaganda y fiestamento. Anto awo no tin placa pa pone suficiente vigilancia den KIA. Mike Eman ta e UNICO responsabel pa esaki.
BULA CABES DI DOWERS
Y awor pa colmo a bula cabes di Minister Dowers, y a core bai pidi minister di defensa di Hulanda pa ayudo cu Marina Hulandes. Ta kiko esaki ta bisabo? Cu Aruba su gobierno no tin confiansa mas den Minister Dowers, ni den autoridad Arubiano mes. Asina tanto Mike Eman a degenera nos pais y nos institutonan. Aruba, un tempo un orguyo, awe ta chercha y centro di critica di cantidad di organisacionnan internacional, y tur danki na Mike Eman. Ta tempo pa Mike Eman saca su conclusion, y hala un banda pa otronan cu si tin e conosemento y compromiso pa hiba nos pais padilanti, por goberna nos pais.


text:
DEN HAAG – Gobièrnu di Sint Maarten ‘ku masha trabou por ehekutá su tareanan’, pasobra komunikashon i konekshon di telefon riba e isla kasi no ta traha mas. E situashon ta ‘masha serio’ , promé minister Mark Rutte djabièrnè a bisa den un konferensha di prensa.
E pregunta ta si, anto ki ora, e promé minister di Sint Maarten William Marlin por alkansá su mes ministernan pa tuma akshon mas aleu.Awor gobièrnu hulandes banda di sosten militar ke duna sosten gubernamental tambe na Sint Maarten, asina Rutte a bisa.
“Aktualmente ta asta imposibel pa pa djis buska kontakto ku promé minister di Sint Maarten”, promé minister Rutte ta bisa. “Nos tin mihó bista riba e echonan ku ayera, pero naturalmente ainda esaki ta limitá pa motibu di e komunikashon defisiente.”
“Tanten ku no tin komunikashon, bon mirá no tin un gobièrnu públiko ku ta funshoná bon”, segun Plasterk. Promé minister a bisa mi: mi ke sa ku ken mi mester papia si mi ke sa si algu por, òf mester, sosodé. Ku ken na e banda hulandes di e isla mi mester papia? Mester drecha esaki.” Minister Plasterk mas lat awe lo deliberá ku e promé minister di Sint Maarten kiko eksaktamente e papel gubernamental di Hulanda lo bira na Sint Maarten.
Ayudo di ousilio pa 40 mil hende
E trupanan militar di ousilio a logra habri e haf i e aeropuerto ‘pa metanan militar’. Awor e prioridat riba e isla ta pa duna ousilio: pèrkurá pa 40 mil i piku habitante den e dianan binidero haña ‘kuminda, awa i seguridat’.
Kustwacht Dash op Sint Maarten. Vliegveld bruikbaar en dat is erg goed nieuws. Alleen bij daglicht en militaire kist @kon_marine #irma pic.twitter.com/X4qQms8cLy
— Peter Jan de Vin (@C_ZMCARIB) September 8, 2017
Dash di Wardakosta ta baha na Sint Maarten. Por usa e aeropuerto i esei ta bon notisia. Solamente den dia i ku avion militar.
Víktimanan
Djaweps gobièrnu hulandes a anunsiá ofishalmente ku tabatin un morto i diferente hende heridá. Promé minister Rutte djabièrnè no por a bisa mashá di e kantidat di mortonan. “Mi no ke spekulá tokante esaki. Nos ta bisa loke nos sa”, segun Rutte.
Orkan José na kaminda
Irma ta e orkan di mas fuerte ku a yega di pasa riba e islanan. Despues di e destrukshon di orkan Irma, tin un orkan nobo, por lo pronto ménos fuerte, ku ta manera bini den direkshon di e islanan: José. E famianan na Hulanda ta puntra nan mes si e hendenan na e isla ta na altura di esaki. I si por evakuá hende for di e region aki. Segun promé minister Rutte ‘un evakuashon no ta posibel’.
E militarnan riba e tres islanan por lo pronto lo keda ei. “Nos ta wak di un ora pa otro kon e situashon ta ei i si tin sufisiente shèlter na e isla.”
Marechaussee en mariniers helpen bij het handhaven van de openbare orde op #StMaarten. #Irma pic.twitter.com/LXRUkv6vMm
— Min. van Defensie (@DefensieOnline) September 8, 2017
Marechaussee i marinir ta yuda mantené òrdu públiko na Sint Maarten
‘Nos no por a premirá esaki?’
Durante e konferensha di prensa e pregunta a surgi si no a supestimá e konsekuenshanan di orkan Irma kuminsamentu di e siman aki. Promé minister Rutte ‘no ke husga’, el a bisa djabièrnè. “Pasobra mi ta mira ku tur hende ta hasi lo imposibel den un situashon imposibel. Ademas ta un situashon peligroso. Pa baha riba un pista kaminda avionnan sivil no por baha, no ta sin riesgo tampoko pa militar. E militarnan ta den e límitenan di loke ta posibel.”
Hulanda a manda shen hende padilanti pa duna sosten pasobra nos tabata sa ku e orkan ta bai ta masha grandi. Pero un haf i un aeropuerto ku a sera kompletamente for di sobrá di mundu, esei bo no por prepará p’e. Bo no por konstruí un aeropuerto nobo delantá”, asina Rutte a bisa.


text:
Prome Minister Evelyn Wever-Croes, diahuebs a ricibi un carta di e sindicato di enseñansa, SIMAR relaciona cu cuatro punto di mal contento den e sector di enseñansa. Prome Minister a contesta e carta mesora indicando tambe cu e ta considera cu ta importante pa contra-aresta esakinan inmediatamente.
AUMENTO DI TARIFA DI AWA:
Presidente di Sindicato SIMAR, señora Josephine Albertus a elabora riba e aumento di tarifa di awa, expresando cu den e veld di enseñansa tin preocupacion cu e aumento di tarifa manera cu WEB a anuncia diahuebs mainta, lo ta devastador pa hopi famia. Ademas di esaki, señora Albertus a keha cu SIMAR no a wordo envolvi ni informa adelanta riba e aumento di tarifa aki.
Riba esaki, Prome Minister a informa señora Albertus di SIMAR, cu mescos cu señora Albertus, diahuebs mainta, 30 di juni, Gobierno di Aruba desagradabelmente a wordo sorprendi cu e anuncio di WEB pa hisa tarifa di awa sin cu esaki tawata tin aprobacion di Gobierno siendo cu Gobierno ta na mesa di negosacion cu WEB y Elmar riba e topico aki.
Prome Minister a informa señora Albertus tambe cu Minister di Energia, señor Glenbert Croes ta trahando riba esaki pasobra Gobierno di Aruba ta mas preocupa cu ne, pasobra Gobierno ta preocupa pa henter Aruba y Gobierno ta buscando un solucion.
RECORTE DI 5%:
Riba e di dos punto di señora Albertus di SIMAR, e ta expresa duda si nan lo haye e 5% bek of no. Contestando señora Albertus di SIMAR, Prome Minister a informe, mescos cu Secretario di Estado Alexandra van Huffelen y Prome Minister mes tambe den bastante ocacion, y extensamente, den placa chikito, dia 20 di juni ultimo, Aruba ta e unico pais cu a yega na un acuerdo cu Hulanda bou di cua condicion Aruba por cuminsa stop e recortenan. Manera cu ta conoci, e acuerdo aki a wordo aproba door di Conseho di Minister di Reino dia 24 di juni ultimo.
Gobierno di Aruba aworaki ta trahando cu tur forsa pa cumpli cu e condicionnan pa asina cumpli cu e plan y e intension ta pa otro luna, juli, paga e 5% na tur trahado cu di Gobierno y esnan cu ta traha pa fundacionnan cu ta wordo subsidia pa Gobierno.
PRIJS AUMENTO DI GASOLINE:
Riba e preocupacion aki cu señora Albertus di SIMAR a expresa den su carta, Prome Minister a splic’e, manera ya ta conoci, e aumento di prijs di gasolin, ta e resultado di e aumento internacional di e prijsnan di gasolin y di crudo. Esaki manera nos sa, ta e consecuencia di e conflicto di Ukraina. Esaki ta un problema mundial y Aruba no ta un exepcion den esaki. Y mientras cu e prijsnan ta keda subi riba mercado internacional, lamentablemente, e prijsnan na Aruba tambe lo sigui subi. “Gobierno ta siguiendo e desaroyo aki hopi di cerca pasobra nos ta hopi preocupa pa esaki tambe”, Prome Minister a expresa.
AREGLO DI VUT:
Manera cu recientemente Gobierno di Aruba a anuncia, a habri posibilidad pa un areglo di vut pa ambtenaarnan. Señora Albertus ta di opinion cu e areglo di vut no ta amplio pa tur docente aplica pa vut, of kita di trabou.
Prome Minister, contestando señora Albertus, a expresa cu e ta comprende e mal contento aki pero ta supone cu como sindicato di maestronan, señora Albertus ta consciente tambe cu tin un escases di docente na Aruba. “Ta algo sumamente iresponsabel pa haci bou di e circumstancianan actual si Gobierno duna vut na tur hende cu kier”, Prome Minister a expresa.
Tin cierto circumstancia cu por duna vut na docentenan. Pa esaki, Prome Minister a conseha señora Albertus pa bay den deliberacion cu Directie Onderwijs y talves hunto nan por bin cu un maneho bou di cua condicionnan lo por duna vut na docentenan.
E carta di Prome Minister dirigi na Presidente di Sindicato SIMAR, señora Josephine Albertus, a wordo manda diahuebs mes mesora despues cu a ricibi e carta di e sindicato, sperando cu señora Albertus y Sindicato SIMAR comprende tur loke cu a wordo splica riba nan mal contentonan y si tin mester, lo sigui atende cu preocupacionnan cu tin.
Aki ta siguie carta manda
Aan vakbond SIMAR
Att. Voorzitter Mw. Josephine Albertus
Oranjestad, 30 juni 2022
Betreft: Ontevredenheid uit de onderwijssector
Geachte Voorzitter, beste Josephine,
Naar aanleiding van uw schrijven van heden inzake het in margine vermeld onderwerp, bericht ik u als volgt.
- Verhoging watertarieven
De regering van Aruba werd vanochtend, net als u, onaangenaam verrast met de aankondiging van de verhoging van de watertarieven door WEB, zonder dat hiervoor een goedkeuring is gegeven door de Regering en terwijl wij nog in onderhandeling zijn met WEB en Elmar. Mijn collega minister van Energie, Glenbert Croes, is hiermee bezig. Uw zorgen worden ook door ons gedeeld, en daarom zijn wij op zoek naar een oplossing.
- Afbouw versoberingsmaatregelen, inkorting 12.6%
Zoals uitgebreid aan u is uitgelegd door zowel Staatssecretaris mw. van Huffelen als door mij op 20 juni j.l., is Aruba het enig land die hierover met Nederland een accoord heeft bereikt, onder welke voorwaarden Aruba met de afbouw kan beginnen. Dit accoord is, zoals u bekend, op 24 juni j.l. door de Rijks Ministerraad goedgekeurd, en Aruba werkt nu met man en macht om te voldoen aan de voorwaarden en om ingaande volgende maand, juli, 5% te betalen.
- Verhoging van benzine prijzen
Zoals u welbekend is deze verhoging het gevolg van de verhoging van internationale benzine en aardolieprijzen, als gevolg van het conflict in Oekraine. Dit is helaas een wereldwijd probleem, en Aruba is geen uitzondering. Zolang de prijzen op de internationale markt stijgen, zullen ook de prijzen in Aruba stijgen. Wij volgen deze ontwikkeling nauw, omdat ook wij ons hierover veel zorgen maken.
- VUT-regeling 2022
De door u vermelde ontevredenheid is begrijpelijk, maar ik neem aan dat de leerkrachten vakbond ook bewust is van het feit dat er een tekort is aan leraren. Het ongelimiteerd VUT toekennen aan leraren is uiterst onverantwoordelijk onder de huidige omstandigheden. Onder bepaalde omstandigheden kan aan leraren VUT worden toegekend. Ik adviseer u hierover in overleg te treden met Directie Onderwijs.
Ik vertrouw hiermede uw brief te hebben beantwoord,
Tot nadere toelichting bereid, teken ik,
Hoogachtend,
Mw.mr. E.C. Wever-Croes,
MINISTER-PRESIDENT


text:
Mi ta víktima di violensia
Schadefonds Geweldsmisdrijven t’ei pa víktima di krímen violento, ku dor di esaki tin òf tabatin problemanan físiko i/òf síkiko grave. Schadefonds Geweldsmisdrijven ta mantené e siguiente kondishonnan.
1. Bo ta víktima di krímen violento kometé intenshonalmente
Mester ta trata di un un krímen violento kometé intenshonalmente. Esaki ta nifiká ku e violensia kontra bo tabata intenshonal òf a menasá bo ku esaki. Aki por pensa riba:
- maltrato físiko
- ladronisia ku violensia (manera atrako na kas, den negoshi òf riba kaya)
- menasa ku violensia i/òf un arma
- violashon i agreshon seksual (ofensanan seksual)
- violensia doméstiko
- stalking
- pegamentu di kandela kaminda e víktima a kore peliger
- trafikashon di hende
Desgrasia no ta kai bou di esaki. Un ehèmpel: Un hende den su purá ta kana dal den bo. Dor di esaki bo ta kai i kibra bo pia. Esaki ta un desgrasia, e no ta un krímen violento intenshonal.
2. Bo tin òf tabatin leshon grave dor di e krímen violento
Schadefonds t’ei pa víktima ku leshon grave. Esaki por ta leshon físiko i/òf mental (síkiko). Pa Schadefonds un leshon ta konsiderá grave ora bo a risibí tratamentu médiko diferente bia, e rekuperashon a òf ta tarda òf e no ta posibel mas. Algun ehèmpel di esakinan ta:
- un pia òf man kibrá ku a rekerí un operashon
- pèrdida permanente di holó i/òf smak
- pèrdida di un djente, kis òf wowo
- un trastorno di stress postroumátiko
Schadefonds mester di dokumentunan médiko tokante bo problemanan físiko i/òf síkiko. Pa problemanan síkiko ta wak si bo ta bou di tratamentu serka un spesialista ku registrashon BIG, ku marka di servisio NIP ku nota básiko di sikodiagnóstiko (BAPD), ku registrashon NVO ku nota básiko di diagnostiká (BAD) òf un kontrato ku e Ofisina di Kuido Médiko. Bo por puntra esun ku ta tratá bo pa esaki.
Pa sierto krímen violento Schadefonds semper ta asumí ku bo tin un leshon síkiko grave: por ehèmpel den kaso di agreshon seksual òf violashon, violensia doméstiko, i menasa ku kuchú òf arma di kandela. Den e kasonan aki bo no mester ta bou di tratamentu di un sikólogo òf sikiater pa por haña un kompensashon. Esaki ta yamá ‘suposishon di leshon grave’.
Schadefonds ta traha huntu ku konseheronan médiko. Nan ta wak e informashon médiko ku bo a agregá (dokumentonan di bo dòkter òf esun ku ta trata bo ku informashon tokante bo keho/leshon). Esaki nan ta usa pa determiná si ta trata di un leshon grave. Den sierto kaso tambe nan por pidi informashon médiko èkstra serka bo dòkter di kas òf esun ku ta tratá bo. Esaki nan ta hasi solamente ku bo konsentimentu.
Pa por evaluá e leshon, Schadefonds ta usa solamente informashon di e spesialistanan ku tin un ku registrashon BIG, ku marka di servisio NIP ku nota básiko di sikodiagnóstiko (BAPD), ku registrashon NVO ku nota básiko di diagnostiká (BAD) òf un kontrato ku e Ofisina di Kuido Médiko. E instrukshonnan pa determiná e leshon ta inkluí den un lista di leshon. E lista di leshon ta duna un bista kua ta e leshonnan mas komun i kua ta e kompensashon ku ta aplikabel pa esaki.
3. E krímen violento a tuma lugá den Hulanda Karibense
E krímen violento mester a sosodé den Hulanda Karibense. Si e krímen violento a sosodé a bordo di un barku òf avion Hulanda Karibense, tambe bo por bin na remarke serka Schadefonds. Si bo no ta biba den Hulanda Karibense, pero a bira víktima di violensia aki, tambe bo por hasi un petishon. Víktima di krímen violento ku a tuma lugá na Hulanda Oropeo, nos ta referí na e wèpsait www.schadefonds.nl.
4. Bo no a forma parti di e krímen violento
Lo wak bo propio ròl den lokual a sosodé. Ehèmpelnan ta:
- si ta bo a usa violensia promé ;
- si bo a provoká e otro;
- si bo ta okupá bo mes ku aktividatnan kriminal (manera bendementu di droga).
Si bo tin parti den e krímen violento ta posibel ku bo no ta risibí nada òf bo ta risibí un kompensashon mas abou.
5. No ta kompensá e daño di otro manera
Bo ta haña kompensashon di Schadefonds solamente si e daño no ta kubrí dor di e malechor òf dor di un kompania di seguro. Sí, bo por apliká na Schadefonds si bo no sa si bo ta bai haña sèn di otronan. Si al final tòg bo risibí kompensashon di e malechor òf kompania di seguro, por ta asina ku bo tin ku paga bèk e suma risibí di Schadefonds.
Den su desishon, Schadefonds por tene kuenta tambe ku e suma ku e malechor tin ku pagá bo. E ora ei bo no tin nodi di paga bèk despues.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 9: Un Bida di Alabansa
Un Arma Ku ta Konkistá
Lesa pa e siman aki:
Fil. 4:4-7, , Hos. 5:13- 6:20, Salmo 145, Echonan 16:16-34, 2 Kron. 20:1-30.
TEKSTO PRINSIPAL:
"Keda semper kontentu den Señor! Mi ta ripití: Keda kontentu!" (Filipensenan 4:4).
djaweps, 25-08-2022
Lesa 2 Krónikanan 20:1-30. Manera Yoshafat a deskubrí, alabansa ta un arma poderoso. Despues di a risibí e raport ku un "ehérsito grandi" tabata biniendo kontra dje, Yoshafat no a bula den akshon militar inme diatamente, sino "el a disidí di bai serka SEÑOR"(2 Kron. 20:3). Ora e pueblo di Huda a bin Herusalem pa un ayuno, Yoshafat a atmití e realidat di e situashon, bisando ku " 'nos no tin forsa pa resistí e ehérsito grandi akí ku a ranka salí kontra nos. Nos no sa kiko nos mester hasi, pero nos ta fiha nos bista riba Bo' "(2 Kron. 20:12).
Ora bo mira un "ehérsito grandi" ta aserkando, kiko ta bo reakshon instintivo? For di Yoshafat su reakshon den 2 Krónikanan 20:3-12, , kiko bo por siña tokante dil ku oposishon aplastante?
Ora e Spiritu di Señor a bin riba Yahaziel, el a anunsiá sin miedu: " 'Pero boso no mester bringa kontra nan. Al kontrario, posishoná boso na un distansia i wak kon Ami ta duna boso viktoria. Habitantenan di Huda i Herusalem, no tene miedu, no laga nan hinka miedu den boso! Mañan boso mester ranka salí kontra nan, Ami, SEÑOR ta ku boso!'" (2 Kron. 20:17). Despues di esei, nan a adorá Dios i a kanta alabansa na djE "ku tur nan forsa"(2 Kron. 20:19). Aunke Dios tabata bai bringa pa nan, ainda nan mester a salí bai pa enfrentá e enemigu. Pero esaki no tabata un marcha ordinario pa guera. Yoshafat a apuntá un koro pa kanta alabansa na Señor segun ku nan tabata marcha salí bai. "Na momento ku nan kuminsá grita i kanta, SEÑOR tabata perkurá pa tabatin atakenan inesperá riba e amonitanan, e moabitanan i e habitantenan di e serunan di Seír, ku a sali pa bringa kontra Huda, di manera ku nan a sufrí perdidanan grandi" (2 Kron. 20:22). Di akuerdo ku e outor, Dios a intervení na mes momento ku nan a ehersé nan fe den Su promesa, miéntras nan a kuminsá "bistí ku paña sagrado" (2 Kron. 20:21).
Lesa 2 Krónikanan 20:1-30 atrobe. Kua prinsipio spiritual bo por haña ku por apliká na bo propio relashon ku Dios, spesialmente den tempu di prueba i stres?
106


text:
WILLEMSTAD — Departamento di arbitrahe di FFK ta bai organisá su promé kurso di arbitrahe pa e aña aki di nivel 2. Despues di vários kursonan básiko ku a resultá di ta un éksito, awor ta bai organisá e promé kurso básiko nivel 2 pa tur hende di 14 aña òf mas pa dirigí entre otro weganan di sekshon hubenil ku ta e kategoria di U-11 te ku U-20 i tambe 3er divishon.
E kurso lo inisiá promé di mart i lo finalisá 23 di aprel ku un èksamen.
E kurso aki lo tuma lugá na Edifiso Mordy Maduro (FFK) i e orario lo ta di 18.00pm pa 20.00pm riba djamars i djaweps.
Kontribushon pa e kurso aki lo ta fl.10 i ora kompletá e kurso ku éksito lo risibí un diploma.
Por inskribí te ku dia 29 febrüari 2016.
Tambe e departamento di rèfri lo kuminsá ku un kurso pa hóben netamente pa logra haña rèfrinan hóben (12 aña bai ariba) pa dirigí weganan hubenil, manera e weganan di Liga Lito kual ta e kampionato pa muchanan di 4 pa 8 aña. E kurso aki tambe lo tuma lugá na edifisio Mordy Maduro (FFK) i lo ta riba kuater djasabra mainta den luna di mart. E fecha nan ta lo siguiente: 5,12,19 i 26 di mart 2016 i e orario lo ta di 10or di mainta pa 12or mèrdia.
E kurso aki ta kompletamente grátis i ora kompletá e kurso lo risibí un sertifikado di partisipashon.
Pa inskripshon por tuma kontakto ku departamento di arbitrahe na referee@ffk.cw òf via di telefòn na 7365057, 5112915, 5128617, 5202587.
Pa abo ku ta un hóben dinámiko ku outoridat i ku ambishon pa bira rèfri, esaki ta bo oportunidat!
Inskribí awe mes, departamento di arbitrahe i FFK ta warda bo!


text:
Fundacion Movemento ta Bida ta conoci pa promove actividad fisico y custumbernan pa un bida mas saludabel pa e poblacion di adultonan mayor na Aruba. Durante un conferencia di prensa, Rosa Leon di Fundacion Movemento ta Bida a anuncia e Caribbean Active Aging Congress II (CAAC II). Leon a elabora ariba e enfoke di e congreso y con esaki lo contribui na e bienestar di adultonan mayor na Aruba.
Cinco aƱa pasa Fundacion Movemento ta Bida a trece su prome Caribbean Active Aging Congress unda cu e enfoke principal tabata pa duna tur e profesionalnan na Aruba y den Caribe e informacion necesario riba e aspecto fisico y general pa adultonan mayor. E importancia di esaki ta pa trece conscientisacion eigenlijk di sa con pa traha cu adulto mayor.
Leon a splica cu CAAC II tin como obhetivo conscientisa y prepara Aruba y Caribe riba e poblacion cu ta enbeheciendo y tambe e retonan cu esaki ta trece cune. CAAC II tin como meta tambe aumenta e habilidad di e adulto mayor pa keda activo, saludabel, y biba independiente den nan comunidad.
Caribbean Active Aging Congress e aƱa aki lo tuma luga ariba dia 1 y 2 di october. Dia 1 di october ta un dia special pasobra mundialmente dia 1 di october ta celebra Dia Mundial di Adulto Mayor. Tur aƱa Nacionnan Uni (United Nations, UN) tin un tema pa e celebracion aki y e tema di e aƱa aki ta resiliencia y contribucion di e adulto mayor femenino.
Leon a remarca cu UN kier pone enfasis riba e rol y e determinacion cu e adulto mayor femenino ta desempeƱa pa por supera cualkier desafio global y na mes momento contribui pa soluciona esaki cu resiliencia y fortalesa.
āSi nos kier enfoca den e calidad di bida di nos adulto mayor, ta importante pa duna nan e hermentnan necesario pa nan por traha riba nan mesun calidad di bida. Pero e pregunta cu nos tur ta haci ta, nos ta cla pa bira adulto mayor di un manera saludabel?ā, Leon a subraya.
Pa cu e pregunta aki, el a indica, CAAC II ta bin cu diferente enfoke, specialmente pa hoben como adulto, con nan por prepara nan mes for di aworaki caba pa ora cu nan yega na e edad di adulto mayor, pa asina biba e calidad di bida cu nan lo mester tin.
Leon a informa cu CAAC II lo tin siete orador local y cuater orador internacional cu ta bay discuti diferente aspecto, por ehempel, diagnosisnan incurabel, con por deal cu esaki y kico ta locual por haci riba dje. Tambe lo amplia riba e aspecto fisico, enbehecimento, aspecto social prome y despues di pensioen, entre otro.
Durante e congreso lo papia riba alternativanan di vivienda y cuido pa cas, con e situacion ta na Aruba actualmente pa loke ta trata enbehicimento y kico esaki kiermen pa Aruba.
Leon a indica cu lo tin un panel tambe di adultonan mayor cu lo enfoca ariba e adulto mayor activo cu tin na Aruba na e bunita edad di 80+, kico nan ta haciendo pa ta activo y contribui den nan sociedad.
Sra. Carmen Bislip, un adulto mayor 90+ cu ta activo den sociedad y ta biba independiente, tambe tabata presenta na e conferencia y a comparti un poco di su experiencia como adulto mayor 90+ activo.
Bislip a enfatisa cu no ta paso un persona ta birando bieu, nan no por haci nada mas. El a remarca cu en berdad un adulto mayor no por haci tur cos manera e tabata haci ora e tabatin 18 aƱa te 20 of 30 aƱa, pero tin cos cu ainda e por sigui haci.
āNa prome luga no spanta cu bo ta bay bira bieu, cuminsa for di ora cu curpa ta cuminsa mustra bo cu bo no por haci tur cos y cuminsa pensa mas leuā, el a bisa. āSi boso kier sa con pa bira bieu contento, bin dia 1 cu 2 di october. No ta pasobra bo ta bira bieu bo ta sinta y crusa man y bisa mi ta bieu, minā por sali niun caminda. Mi no por haci tur cos, pero loke mi por haci mi ta haci contento.ā
Pa personanan interesa pa inscribi, tin dos forma di inscripcion pa CAAC II. Por pasa na e oficina di IBISA na Frankrijkstraat 1 unda cu e participante lo yena un formulario cu informacion y por haci e pago di biaha. Y via e pagina di Facebook di Fundacion Movemento ta Bida lo tin un link unda cu e participante ta yena su informacion tambe, ta haci e pago, despues ta upload e comprobante di pago cu a haci via banco.
Leon a splica tambe cu tin tres diferente tarifa di entrada pa e congreso. Pa personanan 60+, e costo di entrada ta 25 florin pa tur dos dia di e congreso, studiantenan ta paga 50 florin pa tur dos dia y profesionalnan ta paga 100 florin pa tur dos dia.
āNos kier conscientisa nos hobennan tambe pasobra si bo kier contribui na un bon calidad di bida na edad di adulto mayor, cuminsa aworaki y prepara bo mes pa bo bienestar ora bo ta un adulto mayorā Leon a agrega.
Por ultimo, Leon a resalta cu Fundacion Movemento ta bida ta sumamente agradecido pa e apoyo y sosten cu fundacion ta ricibiendo y actualmente e fundacion a ricibi un aporte di parti di Ministerio di Transporte, Integridad, Naturalesa & Asuntonan di Adulto Mayor cu a mira e necesidad y importancia pa tene un congreso di e caliber aki pa comunidad. Alabes Leon a tuma e oportunidad pa un bes mas duna un gradicimento na tur colaborado y sponsor.


text:
Defensa ta tene entre 15 di sèptèmber te ku 27 di sèptèmber un ehersisio di yudansa di emergensia den kaso di un orkan riba Islanan Ariba. Den esaki tin ehersisionan tambe huntu ku diferente sosio di seguridat riba e islanan. Defensa ta trein esaki ya asina e Militarnan por keda desplegá rápidamente i ku efikasia na momento di un menasa real di orkan.
Despues di e transferensha den direkshon di Sint Maarten, Saba i Sint Eustatius, lo tuma lugá aktividatnan chikitu, repartí riba e diferente islanan. E unidatnan lo hasi uso di nan estadia tambe pa sera mihó konosí ku tur tres isla i e sosionan relevante establesé einan, tal manera organisashonnan gubernamental, organisashonnan no-gubernamental i empresanan ku ta desempeñá un papel importante den yudansa di emergensia.
Mayoria parti di e Militarnan ya kaba ta presente den Region Karibe i ta konsistí entre otro di unidatnan di Forsanan di Eskuadron di Marina Carib (Aruba), e barku di Marina Zr.Ms. Pelikaan, Botonan FRISC, i algun otro unidat di apoyo tantu di e flota komo di infanteria di Marina.
Ademas tin presente na Sint Maarten permanentemente un destakamentu di Marinir. Dor di trein na Islanan Ariba, na momentu di un menasa real di orkan ta posibel pa direktamente despues ku esaki pasa, por bai over na brinda yudansa di emergensia i salba hendenan den peliger. Tambe den un situashon asina e Militarnan por sostené outoridatnan sivil i aportá naórden i siguridat públiko.


text: Diasabra anochi un dama a presenta na warda di polis na Oranjestad pa informa di un caso di maltrato na un cas na Paramira, e dama a bisa di a ser maltrata pa su mesun casa cu lo ta bao influencia di alcohol y tambe cu su casa no ta lague bay cu nan yiu menor di edad. Un patruya a bay na e cas na Paramira pa purba intermedia pero na nan yegada mes nan a ser mal ricibi pa e casa kende no a permiti polis drenta ni den su cura di cas. Ademas polis a ser ricibi cu un monton di insulto y hasta menasa di parti di e casa. Ora e dama a yega na e cas y a pidi pa bay cu e yiu for di eynan. Un ruman homber di e casa a yega y a duna e casa mas sosten. E mama a logra drenta e cas y a logra sali cu e yiu y a bay cu e mucha na cas di e mayornan di e mama. Polis a pidi e homber na varios ocasion pa e sali y entrega su mes pero e homber a insisti cu e no a maltrata su casa y e no ta entrega su mes. Mas patruya a yega pero e homber no kier entrega su mes y a bay sconde den e cas. Ni e tata di e homber por a convence pa e entrega su mes, ni cuanto e mama di e homber a purba pero a keda riba e puntoncu e no ta bay pasobra e no a maltrata ningun hende. E situacion a rekeri forza mayor di e team di arresto pa asina cu ordo di fiscal auxiliar kibra drenta e cas y arresta e homber. Asina mes a sosode y a logra detene e homber y su ruman cu tambe tabata den e cas.


text:
Miles di trahadonan federal no lo por reporta na trabao dialuna, mientras cu senado Mericano ta dialogando ainda pa tetrmina e shutdown di e gobierno. Algun no lo wordo paga tampoco te ora cu e situacion wordo resolvi.
Un session diadomingo di e senado a yega na ningun acuerdo entre e Democratanan y Republicanonan, cu e asuntonan di imigracion esun di mas grandi riba mesa. Servicionan esencial no lo ta operando pero areanan popular turistico manera e estatua di libertad ya caba a wordo afecta. E monumento a wordo cera diadomingo pero gobernador di New York Andrew Cuomo a bisa cu e lo busca den e fondonan di estado pa paga e empleadonan pa por habri e area turistico bek.
E gobierno di Merca a ‘shutdown’ pasobra e no a cumpli cu un deadline. Diabierna pasa mardruga legisladornan a faya di yega na un acuerdo riba un presupuesto. E presupuesto no tabata un plan pa presupuesta henter 2018, pero lo a yuda mantene cosnan te na mita di otro luna. E partido Democrata a nenga di para tras di un trato temporario te ora cu nan preocupacionnan riba imigracion wordo trata.
Fuente: BBC


text:
E inyeccion anticonceptivo ta un shot cu ta contene hormoon, sea progestina su so, of progestina y estrogeno hunto, cu ta stop bo curpa di libera webo y haci e mucus na e cervix diki. Bo mester di un shot sea un biaha tur luna of uno cada tres luna di un specialista di cuido di salud. Sinembargo unabes inyecta, e no ta reversibel, pues den caso di efecto secundario no por stop e. E manera cu e ta traha ta similar cu e pilder cu excepcion cu bo no mester corda pa beb’e tur dia of siman, pero probablemente esey ta e mihor escogencia pa esunnan cu tin miedo di hangua.
Primeramente bo tin cu papia cu bo specialista di cuido di salud. Manera mayoria anticonceptivo, nan no ta e escogencia ideal pa tur hende, pues haya conseho di un profesional, semper ta algo recomendabel. Si bo dicidi cu e inyeccion anticonceptivo ta un metodo cu bo ta interesa den dje, bo consehero profesional di cuido di salud lo hacie pa bo. E ora, dependiendo di e shot cu bo ta haya, bo mester djis bay tur luna of cada tres luna pa un shot y bo lo ta bon protegi.
+ TA DURA DI 1 TE CU 3 LUNA
+ TA PERMITI SPONTANIDAD SEXUAL Y NO MESTER INTERUMPI RELACION SEXUAL
+ NO TA REKERI ATENCION DIARIO OF SEMANAL
+ POR OFRECE UN ALTERNATIVA NA ESUNNAN AFECTA PA E HORMOON ESTROGENO
+ POR UZ’E ORA TA DUNA LECHI DI PECHO
+ POR REDUCI E PERIODONAN DI MENSTRUACION PISA Y DOLOROSO DI ALGUN HENDE MUHE
- TA REKERI PA MANTENE TRAYECTORIA DI E NUMBER DI LUNA CU A UZA
- POR CAUSA CU ALGUN HENDE POR SUFRI DI DOLOR DI CABES Y CAMBIO DI HUMOR
- POR CAUSA DOLOR DI CABES, AUMENTO DI PESO Y INCOMODIDAD ABDOMINAL
- POR TUMA TE CU 1 AÑA PA BO PERIODO Y FERTILIDAD BIN BEK, DESPUES CU STOP CU E INYECCION
- E POR CAUSA DISRUPCION DEN BO PERIODO DI MENSTRUACION
- BO POR PERDE DENSIDAD DI WESO, CU E INYECCION DI 3 LUNA DEPENDIENDO DI BO EDAD
- NO TA PROTEGA CONTRA INFECCION HIV/AIDS Y OTRO INFECCION DI ENFERMEDAD DI TRANSIMISION SEXUAL (SEXUALLY TRANSMITTED INFECTIONS (STIS).